c: text/html

text:
Tesùo
Un tesùo el xé n'ogeto fato traverso un intreso de fiłi perpendicołari infrà łóri; l'operasion necesaria par reałixarlo ła se ciama tesidura.
El xé costituìo da dó ełeménti: l'ordimento o caéna, overosìa l'insieme de fiłi tirai in vertical sul tełèr, e ła trama, ùgnoło fiło che'l core orixontal da na parte a st'altra del'ordimento.
I tesùi i ga fato ła só conparsa 'ntel neolìtego e i ga segnà, 'ntei materiałi doperai, 'ntei intresi, 'ntei cołóri, 'ntei trapełi doperai par meterli insieme, l'evołusion cultural e tècnega de ła siviltà umana.
Materiałi[canbia | canbia el còdexe]
Par méter insieme dei fiłi che i fasa un tesùo, ghe xé bixogno che sti qua i gabia na serta łonghésa, rexisténsa e ełastisità: ste propietà łe caraterixa ła fibra tèsiłe.
El coton, el xé ła fibra natural più doprada: łe só megio caraterìsteghe łe xé ła capasità de asorbir aqua, ła rexisténsa al całor e al'uxo e un preso bastansa baso. El lin el xé più costoxo e difìsiłe da fiłar e tèser del coton, ma'l xé più rexisténte e'l fa traspirar ben ła pełe. Ła càneva ła xé un gran ixołante tèrmego e ła rexiste perfetamente a łe tarme e a ła mufa. Altre inportanti fibre naturałi łe vien dal coco e da ła juta. Se pol far tesui intresando anca erbe e ła pagia.[1]
Ła łana ła xé el primo material tèsiłe de orìxene anemal: ła vien in gènere cavada da łe piègore, co łe varie sotospece che łe canbia el vałor del prodoto, anca se spéso se cava fibre anca da camełi e cavre. Na fibra special ła xé ła séda, un fiło prodoto da ła pavégia Bombyx mori có che ła fa el bòsoło.
Ła conosénsa de ła chìmega orgànica ła ga perméso ła creasion de fibre sintèteghe, połìmeri de unità bastansa pìcołe: łe più inportanti łe xé el nailon, el polièstere e l'acrìlico.
Armaùre[canbia | canbia el còdexe]
El modo de alternar trama e ordimento el crea, a secónda del nùmero de salti, desferénti armaùre o intresi. I più inportanti i xé:
- Teła, raporto trama-ordimento 1:1, tesùo uniforme su tuti dó i lai;
- Sagia, raporto trama-ordimento 2:1 su na fasa, 1:2 su st'altra, co creasion de lìnee diagonałi;
- Raxo, raporto 4:1 e 1:4, co un lato luxénte e st'altro opaco.

robotstxt: allowed

filter: keep


text:
Oblys di Qarağandı
Caraganda (in caxaco ҚapaғaHды oблыcы, Qarağandı oblısy) el xe un teritorio de ła Caxacistan sentral.
Ła xe na area in bona parte piana, conpresa intra el Łago Balcaš a sud est e el Łago Tengiz a nord.
Giografia fixega[canbia | canbia el còdexe]
A nordovest el teren se fa pi' moso, e se alsa intełe Cołine del Casacistan. No ghe xe corsi de aqua inportanti.
El clima el va dal tipo desertego cheło semidesertego verso nord. A sud se cata ła Stepa de ła Fame (Betpak-Dala), a sudovest se cata el Deserto de Mujunkum.
Giografia umana[canbia | canbia el còdexe]
Ła popołaxion ła xe de etnia casaca al 45%, rusa al 39%.
Ła sità pi' granda ła xe el cavołogo Caraganda.
Se pratiga l'ałevamento de ovini, bovini, suini e połame.
Ghe xe grandi depositi de carbon, rame, fero.
Łe industrie pi inportanti łe xe cheła de produxion de energia, ła estrativa, ła siderurghega, ła mecanega e ła chimega.


text:
Free Download EROS RAMAZZOTTI - Questa Nostra Stagione LIVE Audio Song
Bitrate: 320 Kbps
Duration: 3:41
Size: 0Download EROS RAMAZZOTTI - Questa Nostra Stagione LIVE mp3
Audio Songs Related to EROS RAMAZZOTTI - Questa Nostra Stagione LIVE
Eros Ramazzotti - Questa Nostra Stagione
♥♪♫*¨* Questa nostra stagione *¨*♫ ♪♥
Questa Nostra Stagione - EROS RAMAZZOTTI
EROS RAMAZZOTTI - Questa Nostra Stagione LIVE
Questa nostra stagione - Eros Ramazzotti ( Karaoke High Quality Mp3 )
Eros Ramazzotti - Questa nostra stagione
Eros Ramazzotti - Questa Nostra Stagione
Eros Ramazzotti - Questa nostra stagione CON TESTO
Base Karaoke - Eros Ramazzotti - Questa nostra stagione - (SOLO BASE) - By Baudo Pippo Show
Eros Ramazzotti - Questa Nostra Stagione (Roberto Viccione Tribute)


text:
La bohèmeMusica di Giacomo PucciniOpera in quattro quadriLibretto di Giuseppe Giacosa e Luigi IllicaDirettore Henrik Nánási /Pietro RizzoRegia Àlex Ollé / La Fura dels BausMaestro del Coro Roberto GabbianiScene Alfons FloresCostumi Lluc Castellsluci Urs SchönebaumPrincipali interpretiMimì Anita Hartig / Victoria Yeo / Roberta MantegnaRodolfo Giorgio Berrugi / Ivan Ayon-RivasMusetta Olga Kulchynska / Valentina NafornițăMarcello Massimo Cavalletti / Alessandro LuongoSchaunard Simone Del SavioColline Antonio di Matteo / Gabriele SagonaAlcindoro Matteo PeironeBenoît Matteo PeironeOrchestra e Coro del Teatro dell’Opera di Romacon la partecipazione della Scuola di Canto Corale del Teatro dell’Opera di RomaNuovo allestimento in coproduzione con Teatro Regio di Torinocon sovratitoli in italiano e ingleseBiglietti da 22,00 €
Big One - The European Pink Floyd Show
venerdì, 25.maggio 2018
Post Malone
martedì, 10.luglio 2018
Pétition pour rendre à César ce qui est à César
lunedì, 01.marzo 2021
CineCitta' Si Mostra
mercoledì, 25.luglio 2018
Franz Ferdinand / Mogwai
martedì, 10.luglio 2018
Parkway Drive+Thy Art Is Murder+Emmure
martedì, 26.giugno 2018
The Musical Box 'A Genesis Extravaganza'
domenica, 28.ottobre 2018
CineCitta' Si Mostra
domenica, 29.luglio 2018
Domus Romane di Palazzo Valentini
sabato, 23.giugno 2018
CineCitta' Si Mostra
lunedì, 24.settembre 2018
LE NOZZE DI FIGARO B
martedì, 06.novembre 2018
Laura Pausini
sabato, 21.luglio 2018
CineCitta' Si Mostra
domenica, 28.ottobre 2018
CineCitta' Si Mostra
domenica, 30.dicembre 2018
12.10 | Maluma at Fiera di Roma
venerdì, 12.ottobre 2018
Fabrizio Moro
sabato, 16.giugno 2018
Francesco De Gregori
venerdì, 06.luglio 2018
VIP PACKAGE: Ringo Starr
mercoledì, 11.luglio 2018
CineCitta' Si Mostra
sabato, 04.agosto 2018
Liam Gallagher
venerdì, 16.novembre 2018


text:
Cesar
Gaio Julio Cesar (Julio 100 aec - 15 Marto 44 aec) ia es un comandor militar, un politiciste e autor a la fini de la Republica Roman. El ia deveni un membro de la triumvirato prima e cuando lo ia rompe, el ia fa un gera interna contra Pompeio la Grande. Cuando el ia gania la gera, el ia deveni la autocrata de la Republica Roman. El ia es asasinada par sua enemis en Roma a la "idus de marto", pd 15 Marto, 44 aec.
Julio Cesar ia nase en Italia sirca 16 Julio, 100 aec. On no sabe la dato esata. A la eda de 16, el ia deveni la xef de sua familia, e el ia es pronto menasada cuando Lucio Cornelio Sulla ia deveni autocrata. La familia de sua madre ia suplica per sua vive e Sulla ia acorda esitante, ma ia elimina sua erita. Per suporta sua familia, Cesar ia enscrive en la armada e ia vade a via de Roma. El no ia reveni pos la mori de Sulla en 78 aec.
Cuando Cesar ia traversa la Mar Ejean, el ia es caturada par piratas, ci ia comanda ce sua familia rescati el. Pos cuando el ia es rescatida, el ia colie un marina e ia catura e mata la piratas. Cuando el ia reveni a Roma, on ia eleje el como un tribuno militar.
En 69 aec, on ia eleje el como quaestor. Sua sposa Cornelia ia mori en la mesma anio. Pos sua funera, el ia vade a Espania per completi sua periodo de ofisia. El ia reveni a Roma en 67 aec e ia sposi Pompeia, la neta de Sulla, ci el ia divorsa plu tarda. En 63 aec, el ia xerca e gania la eleje per prete alta (Pontifex Maximus) de la relijio de la stato de Roma.
Pos sua pretoria, el ia deveni la governor de Espania. Per paia sua creditores, el ia ofre sua suporta a Marco Licinio Crasso, un om multe rica de Roma. En Espania, el ia concista du tribus local. En loca de un parade de vinse en Roma, el ia eleje xerca la posto de consul, cual el ia gania en 59 aec.
Con Pompeio e Crasso, el ia formi la triumvirato prima, en cual el ia servi como reconsilior entre Pompeio e Crasso. La alia ia es fortida cuando Pompeio ia sposi Julia, la fio de Cesar. Cesar ia sposi denova con Calpurnia, la fio de un senator potiosa. Cesar ia proposa un lege per redistribui tera publica a la povres, cual ia es suportada par Pompeio e Crasso. La triumvirato ia envia soldatos per menasa sua oposores.
Con la acorda de sua asosiores, Cesar ia deveni la governor de Galia (Frans, Suiz, e Italia norde moderna). En la Gera de Galia, Cesar ia es la comandor de la armada roman contra la armadas de la deutx. El ia estende la rena de Roma a la Mar Norde. La gera ia es la tema de la obra Commentarii de Bello Gallico ("Comentas sur la gera de Galia") par Cesar.
Esta atenis ia dona un potia militar multe grande, e ia menasa la controla par Pompeio. Plu, Crasso ia mori en 53 aec. En 50 aec, la senato, gidada par Pompeio, ia comanda ce Cesar sperde sua armada e reveni a Roma, car el ia completi sua taxe como governor de Galia. Cesar ia teme ce el va es arestada si el reveni a Roma, e Pompeio ia acusa el de tradi.
Par causa de esta acusa, Cesar ia gida sua armada a Roma. Los ia crusi un rio peti nomida la Rubicon, ultra cual no armada ta debe crusi. Esta ata ia causa un gera interna. Pompeio e sua amis ia fuji. Cesar ia deside vade a Espania, con Italia su la controla de sua jeneral Marco Antonio. En Espania, Cesar ia vinse la armada de Pompeio. Alora, el ia vade a este per ataca otra armadas de Pompeio en Elas. A la Batalia de Farsalo, Cesar ia vinse la armada de Pompeio en Julio 48 aec.
En Roma en 48 aec, on ia eleje Cesar como autocrata per un anio. El ia xasa Pompeio a Egipte, do Pompeio ia es matada. El ia deveni envolveda en un gera interna en Egipte entre la fortes de la faraon enfante Pompeio 14 e Cleopatra, sua sore, sposa, e rea co-renante. En 47 aec, Cesar e Cleopatra ia vinse la faraon e Cleopatra ia deveni la sola faraon e la amor de Cesar asta sua mori, an si Cesar ia es ancora sposida a Calpurnia.
Pos completi la concista de Africa norde, on ia eleje el como autocrata per des plu anios. El ia comanda multe cambias a la governa, spesial los cual boni la vives de la popla comun. Un esemplo de la cambias ia es la boni de la calendario par ajunta un plu dia a cada cuatro anios per un anio estendeda. En febrero de 44 aec, on ia eleje el como autocrata per la resta de sua vive.
Ma a la "idus de marto" (marto 15) de 44 aec, cuando Cesar ia es vadente a la senato, el ia es asasinada par sirca 60 omes, comandada par Bruto, un senator e ami de Cesar. El ia es cotelida a 23 veses. Marco Antonio e Octavian (ci ia deveni plu tarda Augusto Cesar) ia fa un serie de sinco geras interna cual ia fini en la institui de la Impero Roman.


text: Fondata nel 1998 grazie agli appassionati intenti dei tre Soci Fondatori, i Professori Rosario Brancato, Ernesto Rinaldi e Mario Stirpe, la Società Italiana della Retina (SIR) è composta dai Soci Fondatori, dai membri del Consiglio Direttivo e da tutti i Soci. Il Presidente della Società viene nominato annualmente; il primo fu Rolando Tittarelli, cui sono succeduti Cesare Forlini, Bruno Lumbroso, Stefano Piermarocchi, Pietro Rossi, Emilio Balestrazzi, Alfonso Giovannini, Ugo Menchini, Carlo Maria Villani, Marco Zemella, Felice Cardillo Piccolino, Sandro Saviano, Monica Varano, Francesco Bandello, Giuseppe De Crecchio, Giovanni Staurenghi, Claudio Azzolini, Ferdinando Bottoni, Ugo Introini. Presidente attualmente in carica è Federico Ricci, Segretario Generale Edoardo Midena. Sono attualmente consiglieri: Rosangela Lattanzio, Massimo Nicolo', Mariacristina Parravano, Elisabetta Pilotto e Francesco Viola.


text:
Vergine (imitazione medioevale) San Pietro Bassorilievo Chiesa S. Giusto e Clemente Gesù incontro nel tempio . Chiesa S. Giusto e Clemente Maternità Chiesa S. Giusto e Clemente Vergine Annunciazione Chiesa S.Giusto e Clemente Bozzetto statua S. Valentino Altare Maggiore chiesa s. Michele Chiusdino Bassorilievo Chiesa S. Giusto e Clemente Battesimo e morte di San Giovanni Battista – Chiesa di S. Giusto e Clemente Chiesa S. Giusto e Clemente – Martiri del 1900 San Michele Vergine (imitazione medioevale) Fuga in Egitto – Chiesa S. Giusto e Clemente Sacra Famiglia Chiesa...
Capitello (Giallo di Siena) Tavolo basso (Travertino) Camino (Travertino) Stemma Cornice Camino (Travertino) Lavello (travertino) Pannello (Marmo) Stemma Lavabo con bassorilievo Lavello (Travertino) Mortaio (Giallo di Siena) Stemma peperino Tavolo basso (Travertino) Camino (Travertino) Camino...


text:
20.12.2015 – Concerto di Natale del Coro “Octava Aurea”, in collaborazione con Coro Canticum Novum e Filarmonica Solomeo. Direttore del Coro “Octava Aurea”: Mario Cecchetti, Piano: Mailis Pold. Teatro Cucinelli, Solomeo (PG) ore 18.00.
Coro “Octava Aurea”: Lucrezia Batocchioni, Gabriele Bifolchi, Giulia Brogi, Matilde Busti, Laura Cannelli, Miriam Castellani, Simona Cavorsi, Asia Ciprini, Livia Cruciani, Gaia Di Clemente, Cecilia Falorni, Sofia Falorni, Carolina Fiandra, Arianna Fioriti, Chiara Franceschelli, Elisabetta Iodice, Gabriele Iodice, Klara Luznik, Sofia Moscatello, Marzia Natali, Angela Nauni, Camilla Noschese, Diletta Orselli, Alessandro Paci, Federico Paci, Vittoria Paci, Giulia Petroni, Sofia Picchiarelli, Benedetta Simonini, Alice Simonucci, Elisa Simonucci, Vittoria Sinibaldi, Ilenia Tittarelli, Chloe Tricoci.
Questo slideshow richiede JavaScript.


text:
ColutorioColutorio tiene 9 letras
Definición de colutorio aquí
Resultados de búsqueda:
Resultados de imágenes:
Youtube: colutorio
Nube de palabras :
- colutorio xolutorio volutorio folutorio dolutorio cilutorio cklutorio cllutorio cplutorio c0lutorio c9lutorio cokutorio coputorio cooutorio colytorio colhtorio coljtorio colitorio col8torio col7torio colurorio coluforio colugorio coluyorio colu6orio colu5orio colutirio colutkrio colutlrio colutprio colut0rio colut9rio colutoeio colutodio colutofio colutotio coluto5io coluto4io colutoruo colutorjo colutorko colutoroo colutor9o colutor8o colutorii colutorik colutoril colutorip colutori0 colutori9


text:
Speciale Elezioni 2018
Camera dei Deputati. I collegi uninominali 1 e 2
Per le elezioni alla camera dei Deputati, Bari sarà divisa in due collegi uninominali. Il numero 1 comprende i quartieri Carrassi, San Pasquale, Japigia, Torre a Mare, Libertà, Marconi, San Girolamo, Madonnella, Murat-San Nicola, Picone e Poggiofranco. Il numero 2 i quartieri baresi di Carbonara, Ceglie, Loseto, Palese, Santo Spirito, San Paolo, Stanic e i comuni di Bitonto, Bitritto, Capurso, Modugno, Noicattaro, Sannicandro di Bari, Triggiano, Valenzano.
Bari 1
Questi i candidati: Marco Lacarra (centrosinistra), Ida Roselli (centrodestra), Paolo Lattanzio (Movimento 5 Stelle), Michele Laforgia (Liberi e uguali), Jarban Bassem (Potere al popolo), Antonio Caradonna (Casapound).
Bari 2
Questi i candidati: Giuseppe Giulitto (centrosinistra), Massimo Cassano (centrodestra), Francesca A. Ruggiero (Movimento 5 Stelle), Giuseppe Catacchio (Liberi e uguali), Lucia Volpicella (Potere al popolo), Nicola Baldassarre (Casapound).
Camera dei Deputati. Il collegio plurinominale
Il collegio plurinominale 1 comprende i collegi uninominali 1, 2, 3 e 5. Tutti i partiti e presentano un listino di quattro candidati.
Questi i listini: Marco Lacarra, Colomba Mongiello, Nicola Piergiovanni, Rosanna Ventrella (Partito democratico); Daniela Mazzucca, Luigi Cioffi, Annarita Rizzi, Silverio Alviti (Insieme); Alfredo Borzillo, Antonella Biondio, Domenico De Renzo, Anna Loconsole (+ Europa); Annarita La Penna, Giovanni Caprioli, Luca Russo, Elena Muolo (Civica popolare); Michele Laforgia, Annamaria Candela, Claudio Riccio, Elvira Castellaneta (Liberi e uguali); Eleonora Forenza, Pasquale De Candia, Ketty Marchetti, Rogero Paci (Potere al popolo); Corrado Saponaro, Rosa Maria Tunzi, Giuseppe Dioguardi, Cinzia De Mola (Partito repubblicano); Francesco Paolo Sisto, Federica De Benedetto, Massimo Cassano, Mariatiziana Rutigliani (Forza Italia); Marcello Gemmato, Annamaria Caprio, Pietro Ciccimarra, Virgina Ambruosi (Fratelli d'Italia); Rossano Sasso, Anna Rita Tateo, Giovani Battista Riviello, Maria Montanaro (Lega); Raffaele Fitto, Gabriella Carlucci, Ignazio Zullo, Maria Laura Mancini (Noi con l'Italia); Domenico Gargano, Carmela Anaclerio, Marcello Altini, Alessandra Galliani (Casapound); Giuseppe Brescia, Angela Masi, Davide Galantino, Marika Notarangelo (Movimento 5 Stelle); Gianfranco Amato, Angela Fortunato, Vito Pietro Loporcaro, Ilenia Fanizzi (Il popolo della famiglia).


text:
Dual
El dual l'è el nùmaro gramaticałe che vien doparà su nomi, agetivi, artìcołi e verbi par indicar un paro de persone, robe o bestie e'l ga na fórma difarente dal singołar e dal plural.
- el greco antigo l'avéa el dual che parò l'è sparìo in neogreco
- fra łe łéngue moderne col dual ghe xe el sloven: "stol" (singołar: ła/na carega), "stoli " (plural: łe careghe), "stola" (dual: łe dó careghe)
- in ingléxe na fórma duałe ła xe ancora "twice" (dó volte) difarente dal singołar "once" (na volta) e anca dal plural "three/four/ten times"
- in maori gh'è i duałi "kōrua" (voaltri du/voaltre dó) e "rāua" (łuri du/łore dó) ben diversi dai plurałi xenerałi "koutou" (voaltri/vaoltre) e "rātou" (łuri/łore).
- nel islandése xé presente nea coniugassiòn dełe forme verbałi.


text:
Basta co le minestre, chè se no le xe sopa le xe pan bagnà, basta coi brodini e le papete! Ogidì ve fazo prontar un conzier patoco, che se sposa ‘ssai ben coi spagheti. Ma no ste miga pensar che anderè a far una de quele spaghetade co’ la “pommarolla ‘n coppa”, che cola tremila calorie a pironada! Ogi me preparerè un piato cussì bon ma cussì bon, che a Trieste ve xe aquasi obligo de farlo ogni vigilia de Nadal, perché co se xe felici e contenti no resta altro che magnar ben!
Cossa servi:
SPAGHETI SECONDO LA FAME CHE GAVÈ
2 SARDELE SALADE PER OGNIDUN
OIO EXTRA VERGINE DE OLIVA
PEVERE E UN IOZETO DE SAL
Come se fa:
Ben, bon, scominziemo col fato che i spagheti, tropo “al dente” o tropo crudi, li savè cusinar tuti e che quanti che butè in pignata va secondo la “mefa” che gavè, passemo al conzier. No salmon, no caviar, no nidi de rondine ma … ma… sardele salade e, crepi l’avarizia, almanco do sardele salade per ognidun de quei che speta in tola.
Anca oio bon, me par logico che ghe vol, ma guai al sal! Le sardele ghe ne ga za bastanza del suo!
Se desso gavè trovado el manigo de la fersora (no ste bazilar se ‘l drito o ‘l zanco, fe’ voi), podè meterghe drento l’oio e se a bon punto.
Lavè le sardele salade prima in aqua e asedo e po’ in aqua de spina. Co le xe bele nete, le verzè una a la volta, roba che podè far presto dato che no gavè de zercar drento perle, e le taiè a pici tochetini. Le butè ne l’oio ben caldo, ghe zontè el pevere e – sempre dopo gaver tirà via la fersora del fogo e distudà el gas – butè tuto de sora i spagheti (coti in tanta aqua, me racomando poco salada) pena scoladi.
Bon apetito e ricordeve che, per esser boni no bisogna esserlo solo el giorno de Nadal, ma tuti i santi giorni de l’ano!
E che bori, basi e buzolai no ve manchi in piato mai!


text:
Vicenza
Vicenza es un urbe in le region Veneto in Italia, situate al riviera Bacchiglione inter le Laco de Garda e Venetia, circa 60 kilometros de Venetia.
Vicenza es un urbe medieval con un centro antique. Illo es situate al orlo del plana Po e esseva conquirite in 1797 per Napoleon.
Le placia central, Piazza dei Signori, es circumferite per edificios antique, inter illos Basilica Palladiana, designate per le architecto Andrea Palladio, in le 16te seculo. Le strata principal es Corso Andrea Palladio con le Theatro Olympic (italiano: Teatro Olimpico] al fin. Quatro ponte crucia le riviera. Le multe aurifices ha date a Vicenza le supernomine le Urbe de Auro.
Vicenza es sur le lista del Hereditage Mundial de UNESCO.


text:
Items written by Correa, Ricardo; Cerutti, Eugenio M; Fiorentino, Elisabetta; Segalla, Esther
Some name variations
Correa, Ricardo; Cerutti, Eugenio M; Fiorentino, Elisabefta; Segalla, Esther, Correa, Ricarxo; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Segalla, Esthwr, Correa, Ridardo; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Segalla, Eather, Correa, Ricardo Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisaabetta; Segalla, Esther, Correa, Ricardo; Cerutti, Eugejio M; Fiorentino, Elisabetta; Segalla, Esther, Correa, Ricardo; Cerutti, Ejgenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Segall, Esther, Cirrea, Ricardo; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugehio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabettta; Segalla, Esther, Correa, Ricardo; Cerutti, Eugenio M; Fiorentimo, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Sefalla, Esther, Correa, Ricardo; Cerutti, Eugenio M; Fioerntino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elizabetta; Segalla, Esther, Correa, Ricardo; erutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Seballa, Esther, Correa, Ricardo; Cerutyi, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elusabetta; Segalla, Esther, Correa, Ricardo; Cerutti, Eugenio ;M Fiorentino, Elisabetta; Segalla, Esther, Correa, Ricardo; Cerutti, Eufenio M; Fiorentino, Elisabetta; Segalla, Esther, Correw, Ricardo; Cerutti, Eugenio M; Fiorentino, Elisabetta; Segalla, Esther, Correa, Ricardp; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenip M; Fiorentino, Elisabetta; Segalla, Esther, Correaa, Ricardo; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Eliswbetta; Segalla, Esther, Correa, Ricardl; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Seggalla, Esther, Correa, Ricardoo; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Eisabetta; Segalla, Esther, Corrra, Ricardo; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Segwlla, Esther, Correa, Ricardo; Cerutti, Eugenio M; Fiorentin,o Elisabetta; Segalla, Esther, Correa, Ricardo; Cerutti, Eugenio M; Fiorentino, Eilsabetta; Segalla, Esther, Correa, Ricardo; Cerutti, Eugenio M; Fiorsntino, Elisabetta; Segalla, Esther, Courrea, Ricardo; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Seegalla, Esther, Correa, Ricardo; Cerutti, Eugenio M; Fiorenitno, Elisabetta; Segalla, Esther, Correa, Ricardo; Cerutti, Eugenio M; Fiorwntino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta; Segaola, Esther, Correa, Ricardo; Cerutti, Eugenio M; Fiorentino, Elisabetta; Segalla,E sther, Correa, Ricardo; Cerutti, Eugenik M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Eliaabetta; Segalla, Esther, Correa, Ricardi; Cerutti, Eugenio M; Fiorentino, Elisabetta; Segalla, Esther, Corfea, Ricardo; Cerutti, Eugenio M; Fiorentino, Elisabetta; Segalla, Esther, Correa, Ricardo; Cerutti, Eugenio M; Fiorentino, Elisabetta;Segalla, Esther, Correa, Ricardo; Cerutti, Eugenio M; Fiorentino, Elisabetta; Segqlla, Esther, Correa, Riicardo; Cerutti, Eugenio M; Fiorentino, Elisabetta; Segalla, Esther


text:
Stefano Arienti, Simone Berti, Alessandro Cicoria, Eli Cortiñas, Stanislao Di Giugno, Loredana Di Lillo, Flavio Favelli, Stefania Galegati Shines, Vitoria Gasteiz, Daniele Genadry, goldiechiari, Thomas Hutton, Giovanni Kronenberg, Michaela M. Langenstein, Emiliano Maggi, Matteo Nasini, Norberto & Scintilla – Antonio Grulli, Nicola Pecoraro, Alessandro Piangiamore, Federico Pietrella, Cesare Pietroiusti, Giuseppe Pietroniro, Luigi Presicce, Daniele Puppi, Marco Raparelli, Max Renkel, Andrea Salvino, Alessandro Sarra, Corrado Sassi, Vedovamazzei
Photo: Altrospazio


text:
Comitato direttivo:
Pietro Taravacci (Direttore responsabile),
Andrea Binelli, Claudia Crocco, Francesca Di Blasio, Matteo Fadini, Adalgisa Mingati, Carlo Tirinanzi De Medici
Comitato scientifico:
Simone Albonico (Lausanne), Federico Bertoni (Bologna), Corrado Bologna (Roma Tre), Fabrizio Cambi (Istituto Italiano di Studi Germanici), Claudio Giunta (Trento), Declan Kiberd (University of Notre Dame), Armando López Castro (León), Francesca Lorandini (Trento), Roberto Ludovico (University of Massachusetts Amiherst), Olivier Maillart (Paris Ouest Nanterre La Défense), Caterina Mordeglia (Trento), Siri Nergaard (Bologna), Thomas Pavel (Chicago), Giorgio Pinotti (Milano), Antonio Prete (Siena), Massimo Riva (Brown University), Massimo Rizzante (Trento), Andrea Severi (Bologna), Jean-Charles Vegliante (Paris III-Sorbonne Nouvelle), Francesco Zambon (Trento).
Redazione:
Federica Claudia Abramo (Trento), Giancarlo Alfano (Napoli Federico II), Valentino Baldi (Malta), Daria Biagi (Roma Sapienza), Francesco Bigo (Trento), Andrea Binelli (Trento), Simona Carretta (Trento), Paola Cattani (Milano Statale), Vittorio Celotto (Napoli Federico II), Antonio Coiro (Pisa), Alessio Collura (Palermo), Paolo Colombo (Trento), Andrea Comboni (Trento), Claudia Crocco (Trento), Francesco Paolo De Cristofaro (Napoli Federico II), Francesca Di Blasio (Trento), Alessandra Di Ricco (Trento), Matteo Fadini (Trento), Giorgia Falceri (Trento), Federico Faloppa (Reading), Alessandro Fambrini (Pisa), Fulvio Ferrari (Trento), Alessandro Anthony Gazzoli (Trento), Carla Gubert (Trento), Fabrizio Impellizzeri (Catania), Alice Loda ( University of Technology Sydney), Daniela Mariani (Trento-Paris EHESS), Adalgisa Mingati (Trento), Valerio Nardoni (Modena-Reggio Emilia), Elsa Maria Paredes Bertagnolli (Trento), Franco Pierno (Toronto), Chiara Polli (Trento), Stefano Pradel (Trento), Nicolò Rubbi (Trento), Camilla Russo (Trento), Federico Saviotti (Pavia), Gabriele Sorice (Trento), Paolo Tamassia (Trento), Pietro Taravacci (Trento), Carlo Tirinanzi De Medici (Trento), Alessandra Elisa Visinoni (Bergamo).


text:
Hotel vicino ai luoghi di interesse di Sant Sadurníd'Anoia
Attrazioni
- Hotel vicino a Azienda vinicola Cava Agustí Torelló Mata - Sant Sadurníd'Anoia
- Hotel vicino a Azienda vinicola Cava Recaredo - Sant Sadurníd'Anoia
- Hotel vicino a Azienda vinicola Cavas Freixenet - Sant Sadurníd'Anoia
- Hotel vicino a Azienda vinicola Codorníu - Sant Sadurníd'Anoia
- Hotel vicino a Bodegas Codorniu (industria vinicola) - Sant Sadurníd'Anoia
- Hotel vicino a Cava Blancher - Sant Sadurníd'Anoia
- Hotel vicino a Freixenet (industria vinicola) - Sant Sadurníd'Anoia
- Hotel vicino a Pere Ventura - Sant Sadurníd'Anoia


text:
Paxe
Ła paxe ła xé na condision social, rełasional, połìtega o ligada a altre situasion che ła consiste de armonia xeneral e mancansa de tension e scóntri.
Ła paroła ła vien fóra dal łatin pax, pacis e ła xé el contrario de bellum (guera) en sénso połìtego e sociołòxico, vèro del stato dei raporti infrà persone o xénte. Parché ła contien un dei pensieri più antighi e profóndi en sénso antropołòxico, ła paroła termine ła ga dónca tólto significai più grandi e xenerałi, come i verbi pasifegar, con tute łe roba che ghe ne vien fóra.
Par n'altra estension del signifegà, el pensièr de paxe come "mancansa de turbia" el xé daspò pasà dai canpi sociołòxico e połìtego a queło individual en sénso anca sicòlogico, tołéndo el signfegà de paxe del'ànema o paxe drénto, un stato equiete del'ànema umana vista come mancansa de agitasion. Sta paxe drénto ła gera studiada dai antighi che ła ciamava en difarente maniere: eutimia (en Demòcrito), aponia (en Epicuro), atarassia ('ntei Stòisi). En ètiche de ancó se parla de eireneusi.
Vardando più en drénto, ła paxe ła vien dita (o ła dovarìe eser considarada, drio el pensièr de ancó) un vałor riconosuo da tuti chel sia bón a suparar qualsiasi bariera social e/o rełigióxa e ogni pregiudisio ideołòxico, en maniera da scanar situasion de guera fra dó o più persóne, dó o più conpagnie, dó o più nasion, dó o più rełigion.
Ła paxe ła xé un dei pónti fondamentałi del pensièr cristian, orixenà da Gesù Cristo, che, 'ntel giórno de Pasqua el ga dito ai sói apòstołi «Ła paxe ła sia co voialtri». Ancó sto verso el se cata 'nte ła mesa. Gesù el portava n'idea de paxe più fàsiłe a interpretar come comunion col Siór, anca a costo de scóntri co chi nol vogia sta roba.
Ogni an a Oslo i da a na persóna, che ła ga dà dimostrasion de eser ativa par ła paxe 'ntel mondo, un premio ciamà Nobel par ła paxe.
Par paxe se pol entender anca un tratà chel ga come conseguénsa ła fin de na guera, dónca ła paxe.


text:
Menu principale:
Palazzo Pignano Da Wikipedia, l'enciclopedia libera.
Palazzo Pignano (Palàs in dialetto cremasco) è un comune italiano di 3.861 abitanti[2] della lt provincia di Cremona, in Lombardia. Il comune è famoso per i resti archeologici di origine protoromanica.
Patrono di Palazzo Pignano è San Martino da Tours (festeggiato l'11 novembre) e San Rocco (festeggiato il 16 agosto).
Le bellezze storiche e paesaggistiche di Palazzo Pignano
Airservice 24 Snc Via Trescore, 32C 26020 PALAZZO PIGNANO (CR) tel. 0373982034 fax 0373938165


text:
Consorzio Tutela Vino Soave: Sandro Gini è il nuovo presidente
Soave (Vr) – Sandro Gini, enologo, classe 1958 e titolare dell’azienda agricola Gini Sandro e Claudio, è il nuovo presidente del Consorzio Tutela Vino Soave. Eletto all’unanimità per il mandato 2018-2020 dal nuovo Cda composto da Teresa Bacco, Attilio Carlesso, Massimo Ferro, Paolo Fiorini, lo stesso Sandro Gini, Matteo Inama, Massimo Meneghello Canoso, Federico Molinarolo, Maria Patrizia Niero, Laura Rizzotto, Massimino Stizzoli, Alessandra Tessari, Gaetano Tobin, Bruno Trentini e Giovanni Verzini. Gini subentra ad Arturo Stocchetti, che ha guidato la Denominazione negli ultimi 14 anni. Ad affiancarlo in qualità di vice saranno Maria Patrizia Niero e Massimino Stizzoli.
In foto, il momento del passaggio delle consegne. Da sinistra: il presidente uscente del Consorzio Tutela Vino Soave, Arturo Stocchetti, e il neo eletto Sandro Gini.


text:
Łéngua basca
Ła łéngoa basca (ciamà anca euskara, euskera, vasco o basque) l'è na łéngoa no indoeuropea atualmente parlà in tel nord de ła Spagna (in tel Paexe Basco spagnoło) e in tel sud de ła Fransa (Paexe Basco francese), dipartimento Pirenei Atlantici. Anticamente el so anbito łenguistego el se estendea a le xone de Aquitania, Ła Rioja, Cantabria, Huesca, Burgos, nord de Zaragoza, fin al Mediteraneo: el nord de ła atuałe Catałogna e parte de i Pirenei Sentrałi. Ghè inportanti comunità parlanti basco in tuto el continente american, ndo se pol catar baschi de seconda e tersa generassión che ancora i parla ła łéngoa in tel diałeto original o secondo forme ibride rixultè da l' incontro de baschi de difarenti rejoni.
El nome de ła łéngoa in basco standard (euskara batua) l'è euskara. In te łe forme diałetałi l'è conosù come euskara, euskera, eskuara, üskara, euskala, eskuera, eskara, eskera, eskoara, euskiera, auskera, oskara, uskera, uskaa o uska. Ła forma euskera (del diałeto de Gipuzkoa) l'è queła più utilixà dai łocutori baschi (senpre manco frequente l' altra forma, vascuence) e l'è adotà anca in tel dissionario de ła Reałe Academia de Łéngoa Spagnoła, XXII edissión.
Se dixe che ła paroła euskara la vegna dal antico verbo basco *enautsi che significava dir e che se conserva in certe forme de ła coniugassión del atual verbo esan (dir) utiłixè in Bizkaia come dinosta (el me le dixe). El verbo *enautsi più el sufiso (-k)ara (forma de) i darea vita a ła paroła *enauskara (forma de dir, forma de parlar) che in seguito, col pasar dei secołi, la se sarea evolua foneticamente en ła atuałe forma standard euskara e in te łe forme sora mensionè.
Da ła paroła euskara è derivà tanti dei termini che i baschi i uxa par indicar se stesi, enfatixando ła łéngoa che i parla, come euskaldun (ci parla basco, indipendentemente da ndo l'è nato o da l' origine) o Euskal Herria (ła tera ndo abita i parlanti basco, speso considerà sinonimo de Paexe o popoło basco). Se pensa anca che i termini «vasco» e «gascón» i vegna da sta stesa paroła. Par indicar tute łe altre łéngoe i baschi i uxa ła paroła erdara e par tuti quei che no parla basco «erdaldunak» (leteralmente, «i posesori de altra łéngoa», indipendentemente da ndo i' è nati), che no par forsa ga na acezión negativa.
Nonostante el sia geograficamente circondà da łéngoe indoeuropee, se pensa che el basco el sia na łéngoa ixolà: no l'è mia considerà na łéngoa indoeuropea, cioè faxente parte del germanico, xlavo, celtico, romanxo, baltico o de ogni altro grupo indoeuropeo. L' è l' unica łéngoa non romanxa de l' Europa osidentałe e che la pararea averghe vù na gran influensa sul sistema vocałico del castilian.
In tei quaxi 40 ani de proibissión durante el regime franchista e ła conseguente persecussión e criminałixassión de chi che le parlava, ła łéngoa basca l'è stà mesa in pericoło de estinsión. Soło tra ła fine dei ani Sinquanta e l' inizio dei ani Sesanta el basco el scominsia a riciaparse pian pianeło.
Co l' arivo de ła democrassia, ła Costitussión spagnoła del 1978 e 'l Statuto de Gernika, ła łéngoa basca la ritorna co-ofisiałe in tel Paexe Basco spagnoło e in tel nord de łe Navara, ndoe lentamente la ritorna a ła vita publica.
Indice
- 1 Aspeti storici, sociałi e culturałi
- 2 Descrissión łenguistega
- 2.1 Clasificassión
- 2.2 Scritura e fonołogia
- 2.2.1 Fonologia
- 2.2.2 Scritura
- 2.3 Vocabołario
- 2.4 Gramatica
- 2.5 Fraxi
- 2.6 Varda anca
- 2.7 Ligamenti de fora
- 2.8 Riferimenti
Aspeti storici, sociałi e culturałi[canbia | canbia el còdexe]
Origine e storia de ła łéngoa[canbia | canbia el còdexe]
Tanti studioxi i vede el basco come na łéngoa ixoła. De conseguensa, ła so preistoria no la pol mia esar ricostruía par mexo del metodo conparativo, e se sa poco sora łe so origini. L' è probabiłe che na forma primordiałe de ła łéngoa basca la fuse prexente in Europa osidentałe prima de l' arivo de łe łéngoe indo-europee.
Storicamente una de łe prime ipotexi mitiche su l' origine de ła łéngoa basca l'è el tubalismo. Ła teoria la se cołega a ła credensa che tute łe łéngoe le procede da Babel e ła so famoxa tore. El basco el sarea ła łéngoa original, anterior a ła confuxión de łe łéngoe. Alcuni apołogisti del basco in tel secoło XVIII e inisi del XIX i era rivè a dir che na łéngoa cosita parfeta la podea esar sta ispirà soło dal steso ingegno de Dio. Tra sti autori se nota Astarloa e Manuel Larramendi.
Alcune iscrisioni łatine in Aquitania le conserva un numaro de parołe con raixa protobasca, come par exenpio i nomi propi Nescato e Cison (neskato e gizon vol dir rispetivamente butela/toxa e omo in basco moderno). Sta łéngoa l'è ciamà aquitán e l' era prexumibilmente parlà prima che i romani i portase el łatin ai Pirenei osidentałi. I specialisti de storia basca i considera l' aquitán come basco antico. Infati ła parenteła tra basco e aquitán la sarea dimostrà xa da i łaori de Luchaire in tel 1877[1], anpliè posteriormente da Michelena[2] e Gorrochategui[3][4]. El dixintarese dei Romani par sta xona, l' à parmeso al basco aquitán de sopravivar mentre le łéngoe iberica e tartesico le sparea definitivamente. El basco l' à aquixío parołe del vocabołario łatin sia prima che dopo che el łatin el se evolvese in guascón (na variante de l' ocitán) e in navaro-aragonexe. Generalmente se supone che i Baschi i se sia originà in Aquitania e che da lì i sia emigrè verso sud.
In tel giugno del 2006 i archeołogi del sito de Iruña-Velaia i' à catà un insieme de epigrafi con una serie de 270 iscrisioni basche e dixegni del terso secoło. [5] Alcune de łe parołe e fraxi catè i' è urdin (blu), zuri (bianco), gori (roso), edan (ber), ian (magnar), lo (dormir), Iesus, Iose ata ta Mirian ama (Iesus, el pare Iose e ła mare Maria), e Geure ata zutan (nostro pare in ti), forma de sałudo utiłixà dai antichi cristiani. Ulteriori analixi le podarea mostrar che ła łéngoa basca l'è piasè stabiłe de quel che se pensava.
Ipotexi de conesión con altre łéngoe[canbia | canbia el còdexe]
L' inposibiłità de cołegar el basco a łe altre łéngoe indoeuropee in Europa l' à fato sercar posibiłi parentełe altrove, speso utiłixando metodi de dubia quałità. Visín a paragoni pseudosientifisi, l' aparissión de ła łinguistica a longo ragio l' à dà origine a svariè tentativi de cołegar el basco con famee de łéngoe geograficamente molto distanti.
Tante ipotexi su l' origine del basco i' è considerè controverse, e łe prove sugeríe generalmente no i' è mia acetè da ła majoransa dei linguisti. In ogni caxo, ła situasión la podarea canbiar in futuro. Alcune de ste ipotetiche conesioni i' è:
- iberica: l' iberico l'è n' antra antica łéngoa na olta parlà in te ła penixoła. Sta teoria, nota come bascoiberismo, l'è famoxa parché difexa dal pare de ła linguistica, William von Humboldt, che l' afermava come l' idioma ibero el fuse predecesor del basco. Al dì d' ancó la teoria la resta atuałe, nonostante par certi la rełassión la se limitarea a un łigame tra łe łéngoe iberica e basca, mentre altri i ritien che entranbe łe łéngoe le farea parte de un steso grupo łenguistego ma che el iberico no' l sarea un antenato del basco.[6]
- georgian: L' ipotexi georgiana, che ła cołega el basco a łe łéngoe caucaxiche meridionałi, la par deso anpiamente scredità. L' ipotexi l' era ispirà in parte da l' antico Regno georgiano de Kartli, che Greci e Romani i ciamava Iberia.
- Łéngoe caucaxiche nordorientałi, come el ceceno, i' è più plauxibilmente candidè par na conesión molto distante. È stà oservà na concordansa łénguistega tra basco e diałeti caucaxici pari al 6%.[7]
- N' antra ipotexi molto nota l'è queła che tenta de cołegar el basco con ła łéngoa berbera, con cui è stà calcołà na concordansa łénguistega del 10%. L' ipotexi no l' à però otegnù l' aprovassión de ła comunità sientifica, vista anca ła maniera in cui certi studi i' è stè portè avanti: speso se sercava de aplicar el metodo lesico-statistico par catar someanse tra parołe basche e berbere utiłixando neołogixmi e prestiti dal łatín.
- Certi linguisti i' à proposto de includar el basco in te ła superfamea łénguistega dene-caucaxica. Secondo sta teoria el basco el sarea ła propagine osidentałe de na famea de łéngoe che la sarea stà difuxa in Euraxia, in nord America e forse in nord Africa (come ad exenpio el guancio, parlà dai antichi autoctoni de łe Canarie) verso l' 8000 a.C. Sto fato el pararea sufragà da łe indagini genetiche, ma l' existensa de sta proposta superfamea l'è considerà controversa.
- Łéngoe basconiche: Sta teoria, proposta dal linguista tedesco Theo Vennemann (profesor ordinario de Linguista teorica a l' università Ludwig-Maximilian de Monaco), la sostien che ghè suficienti prove toponomiche par concludar che el basco l'è el soło sopravisuo de na famea più larga che na olta se estendea su tuta ła penixoła iberica e su parte de l' Europa, e che l' à lasà el so segno in te łe moderne łéngoe indoeuropee parlè in Europa. Ste łéngoe le se sarea pò quaxi interamente estinte con łe invaxioni indoeuropee a partir dal XIII secoło a.C. I studi de Vennemann i' è stà però molte critichè dai bascołogi e da vari speciałisti in linguistica.[8]
Primi testi Atualmente łe iscrisioni più antiche contenenti parołe basche i' è łe epigrafi catè in tel giugno del 2006 da i archeołogi de Álava in tel sito de Iruña-Veleia, datè III secoło.
Łe informassioni che gavemo sora el basco mediovałe i' è bastansa scarse e framentarie, visto che le consiste par lo più en antroponimi e poche parołe e fraxi. I scrivani i utiłisava el romanxo par scrivar, nonostante ła łéngoa de uxo quotidián la fuse el basco. Fin al secoło XVI, i unici łibri che incontremo i consiste prinsipalmente in picołi dissionari e gramatiche baxiche, che gavea ła funsión de faciłitar ła comunicassión in tei scanbi comersiałi. Altre testimonianse scrite, molto più interesanti, i' è i framenti de romanxi e cantici che cita łe cronache storiche. Łetare personałi, testi manoscriti o ati de testimoni in giudisi i ga un valor presioxisimo, come unica fonte del basco parlà in chei secołi.
El primo łibro in basco che conosemo l'è stà stanpà in tel 1545, con el titoło de Linguae Vasconum Primitiae (Primisie de ła łengoa de i baschi) e firmà dal prete bascofrancexe Bernat Dechepare. L' è na cołessión de poemi ndoe l' autor el trata tematiche come ła rełijón, l' erotismo e ła so vita. El dedica versi anca al basco, e ghe da registrar che l'è cosiente del fato che el suo l' era el primo tentativo de crear na łeteratura basca. In tel so poema Kontrapas el dixe:
- Berce gendec vste çuten
- Ecin scriba çayteyen
- Oray dute phorogatu
- Enganatu cirela.
- Heuscara
- Ialgui adi mundura. [9]
che tradoto in veneto el sona:
- L' altra gente la credea
- che no se podese mia scrivarte
- deso i' à dimostrà
- che i se xbaiava
- Euskera,
- vien al mondo.
Ła sucesiva opera conosua l'è ła tradussión del Novo Testamento (Iesu Christ Gure Iaunaren Testamentu Berria), comisionà da ła regina de Navara Juana de Albret al ministro calvinista basonavaro Joanes Leizarraga.[10], stanpà in te l' ano 1571 a La Rochelle.
Łeteratura clasica Łasando da parte sti antecedenti insieme con altri manoscriti catà in tel secoło XX, queło che se podarea considerar el primo clasico de ła łeteratura in basco l'è ła opara ascetica Gero (Dopo) de n' antro prete, Pedro de Axular, stanpà par ła prima olta in tel 1643 a Paue. Ła so proxa l'è stà tolta come exenpio del bon scrivar tra i scritori, tanto a nord come a sud dei Pirenei. El diałeto uxà par scrivarlo (el lapurtera clasico) l'è stà proposto inisialmente come modeło par el basco unificà, anca se el projeto l'è stà pò respinto parché considerà masa artificial.
Par tanto tenpo i scritori laici i' è stè na ecessión e ła majoransa de łe opare publichè i era de tematica rełijoxa, łimitandose prinsipalmente a tradussioni de dotrine e catechixmi, biografie de santi e qualche tratato teołogico-fiłoxofico. Tra łe opare che trata temi profani incontremo gramatiche, apołogie (che vołea dimostrar ła puresa e ła perfessión de ła łéngoa dei baschi, anca se quaxi tute scrite in castiglián), antołogie de proverbi e poemi, oltre a opare de teatro tradisional basco o pastorałi.
In tel secoło XVII, uno de i grandi dinamixatori culturałi e połitici de i Paexi Baschi l'è stà el pare jexuita Manuel Larramendi (1690-1766), autor de na gramatica e de un dissionario basco. Ła so influensa la marca un prima e un dopo en ła łeteratura basca. El se ocupava de la coressión dei manoscriti de tanti scritori de ła so epoca prima de stanparli, e se pol considerarlo uno dei leader o referenti del so tenpo.
En ła seconda metà del secoło XIX, ła sconfita en łe guere carliste e i canbi che era drio reałixarse en ła società basca i origina na certa preocupassión sora el futuro de ła łéngoa; par sto motivo se fonda de łe asociassioni come ła Sociedad Euskara de Navarra, se cełebra concorsi łeterari e xughi floreałi e apare łe prime publicassioni in basco. Ła linguistica europea la scominsia a interesarse del basco e quindi nase i primi studi sientifisi. Fiorise ła łeteratura, e certi folcloristi e muxicołogi i se entaresa par recuperar ła tradissión oral.
D' altra parte, certi intełetuałi del tenpo come Miguel de Unamuno i ciamava ad acetar con dołor e rasegnassión ła morte del basco, łéngoa con ła qual -secondo lu- no se podea mia traxmetar idee astrate. El filoxofo el rivava ad afermar in momenti de pesimixmo depresivo che i baschi i gavea da abandonar ła so łéngoa e tradissioni par entrar en ła modernità spagnoła. Esendo sta qua ła poxissión de progresisti e łiberałi in chel momento, tanto al nord come al sud dei Paexi Baschi, i majori difensori de ła łéngoa i' è stè i setori più tradisionałisti e del nasionałimo de Sabino Arana.
Tra el 1848 e 'l 1936 se produxe el coxì ciamà euskal pizkundea o rinasimento basco, cuando se cata ła poexia cultista de autori come Lizardi o Lauaxeta, inpregnà del stile de i poeti sinbołisti. Sta epoca la podarea aver dà come rixultato una piena normałixassión de ła łéngoa basca a ła pari con el xviłupo de ła so società, se no fuse che ła goera siviłe la ritarda sta tapa de maturassión.
Ła identificassión del basco con ła vita rurałe e quindi con una idealixà arcadia basca, coxì atrativa par tanti baschi, la dura fin al ricanbio generasional de i ani Sinquanta e sesanta. L' è ałora che en un anbiente de efervesensa cultural e połitica, el basco el scominsia a sentirse in boca a i xoini universitari e in te l' anbito urbano, diventando sinboło de ła dixobediensa davanti al sistema.
I parlanti[canbia | canbia el còdexe]
Su na popolassión de 2 975 000 abitanti divixi tra łe 7 provinse de i Paexi Baschi, el 26,9% l’ è biłingue (francexe o spagnoło) e ’l 15,3% el conose aprosimativamente el basco par un totałe de 1 255 750 ’’euskaldun’’, cioè parlanti basco (i locutori biłingui ativi i' è 881 300 e 454 400 quei pasivi). Da sto punto de vista, i abitanti dei Paexi Baschi i se divide in 4 grose categorie che i‘ è:
- I parlanti soło basco i parla soło el basco sia in Fransa che in Spagna. I’ è par lo più veci e i raprexenta na minoransa picenina (manco del 0.7%, che i’ è sirca 20 000 persone).
- I biłingue ativi i parla do łéngoe, francexe/basco o spagnoło/basco. I’ è el 26,9% e i se divide a so olta in 3 sotocategorie:
- El 40% i’ è biłingue col francexe o l' spagnoło parlè più speso.
- El 29% i’ è biłingue equilibrè, i conose bastansa ben sia el basco che el francexe/spagnoło.
- El 32% i’ è biłingue ma i parla prinsipalmente basco.
- I biłingue pasivi i capise e i lexe bastansa el basco ma no i le parla mia. I raprexenta el 15,3%.
- I uniłingue non bascofoni i conose soło el spagnoło o l' francexe. I forma ła majoransa de ła popołasión con el 57,8%.
Ghè na gran disparità tra el biłinguismo in te łe diverse provinçe basche. Ła Vizcaya la ga 1 141 000 abitanti, el 26,5% (302 000) i’ è biłingue e ‘l 24,9% (284 000) biłingue pasivi. Ła Guipúzcoa con 686 000 abitanti la ga el piasè alto numaro de locutori bascofoni che i’ è 329 000 e i corisponde al 48% de ła popolassión e la ga un 9,5% (65 000) de biłingue pasivi. In Navara (594 000) ghè el 10,5% (85 500) de bascofoni prinçipalmente in tel nord e nord-ovest de ła provinça e 6,8% de biłingue pasivi (40 200). L‘ Álava con 298 000 abitanti la ga un 13,4% (40 000) de biłingue e un 11,1% (33 000) de biłingue pasivi. El Labourd con 208 000 abitanti el ga un 37,2% de popolassión biłingue (38 600) e 24 600 de biłingue pasivi. Ła Basa Navara e ‘l Soule i’ è i manco popolè (30 000 e 17 000) e i ga ła più forte parsentuale de persone biłingue: 60,9% de biłingue (28 600) e 15,1% de biłingue pasivi (7 000).
Distribussión geografica[canbia | canbia el còdexe]
Ła rejón ndo el basco l’ è parlà l’ è piasè picoła de queła nota come Paexe Basco o Euskal Herria. Tutavia vari toponimi baschi i dimostra che ‘l basco l’ era parlà in un’ area molto più estexa de queła odierna. N’ exenpio l’ è ła Vale de Aran (deso na parte de ła Catałogna parlante łéngoa guascona), in quanto haran l’ è ła paroła basca par "vale". In seguito ła cresente influensa del łatin l’ à scomisià a sostituir el basco en le xone manco montagnoxe de sta rejón.
Ła Reconquista la contrasta tenporaneamente sta tendensa, quando i lord cristiani i ciama i popołi del nord -baschi, asturiani e franchi- par colonixar łe nove conquiste. Più tardi ła łéngoa basca la diventa prinçipalmente dei contadini, mentre ła popołassión çitadina la prefise el castiglián, el guascón, el romanxo navarexe, el francexe o el łatin par l’ educassión.
El basco l’ era parlà da la majoransa de i abitanti de łe xone parlanti basco storiche prima de ła industrialixassión. Secondo i dati del 1867 de Ladislao de Velasco, i le parlava 170 000 dei 176 000 abitanti de Gipuzkoa, 149 000 de i 183 000 abitanti de Bizkaia (fra i quałi 6 000 i era foresti e 28 000 i vivea in tel distreto de Valmaseda-Encartaciones, ndo no ‘l se parla da tenpi remoti), 12 000 dei i 120 000 abitanti de Álava (Araba), 60 000 de i 300 000 de ła Navara spagnoła e 80 000 de i 124 000 abitanti del Paexe Basco francexe.
Nel corso de l’ Otosento el basco el vive un rapido declino in Navara. Comuqnue, dopo che el nasionalixmo basco l’ à fato de ła łéngoa un segno identitario, e con ła costitussión de i governi autonomi, ghè stà un modesto ritorno. Łe scołe de łéngoa basca le gà portà ła łéngoa in aree come Encartaciones o ła Navara Ribera ndo el podarea no esar mai stà parlà gnanca in tei tenpi storici. .
Status ofisiałe e diałeti[canbia | canbia el còdexe]
Storicamente, el łatin o el romanxo i’ è stè łe łéngoe ofisiałi de sta rejón. In ogni caxo, el basco l’ era riconosuo esplicitamente in serte aree: el fuero (statuto giuridico łocałe) de ła vale Ojacastro cołonixà da baschi (deso en Ła Rioja) el permetea ai abitanti de uxar el basco in te i procesi legałi durante el Doxento e Trexento.
Al dì d’ ancó el basco el gode de uno status de co-ofisialità in te łe rejoni basche de ła Spagna: l’ intiera comunità autonoma dei Paexi Baschi (dal 1982) e parte de ła Navara. El basco no ’l ga alcun status ofisiałe in te i Paexi Baschi del nord in Fransa ndoe i çitadini no i pol uxar el basco in te łe corti de giustisia francexi. Paradosalmente, è consentio l’ uxo del basco in te łe corti francexi ai baschi de nassionałitá spagnoła (con ła tradussión), visto che el basco l’ è riconosuo da l’ altra parte de ła frontiera.
Łe poxisioni dei governi ndo el basco l’ è utiłixà łe diferise par quanto riguarda ła promosión de ła łéngoa. Se in te ła Comunità Autonoma dei Paexi Baschi ła difuxión del basco l’ è promosa in varie maniere, ła questión l’ è difarente in Navara, che l’ è divixa łegalmente in tre distinte aree łenguisteghe, ła parlante basco, ła non parlante basco e ła mista (a sta leje se opone strenuamente i nassionałisti baschi de ła Navara). Ła leje l’ è ciamà «Ley del Vascuence», in quanto vascuence (dal łatin vasconice loqui, "parlar a ła basca") l’ è el nome tradissionałe de ła łéngoa basca in spagnoło (ma è uxà anca euskera e vasco).
Euskaltzaindia-Real Academia de la Lengua Vasca[canbia | canbia el còdexe]
L’ Euskaltzaindia l’ è sta creà in tel 1919. A partir dai ani Sesanta l’ è inpegnà in te un proceso de normalixassión de ła łéngoa, che el podese rendar posibiłe l’ insegnamento del basco in te łe scołe nonché facilitar ła comunicassión tra i parlanti łe diverse varianti. El rixultato de sto łaoro l’ è l' euskara batua (basco unificà), creà a partir dal 1968, baxà su ła tradissión scrita de ła łéngoa e i ełementi comuni ai diversi diałeti. El so moto l’ è Ekin eta jarrai (Scomisiar e continuar).
Diałetologia e varianti[canbia | canbia el còdexe]
Diałeti[canbia | canbia el còdexe]
In tel 1729 el jexuita Manuel de Larramendi el publica a Sałamanca na gramatica basca intitoła El Imposible Vencido. El arte de la lengua bascongada, ndo el parla de i diversi diałeti: el cita el gipuzkera, el bizkaiera, el nafarrera e ‘l lapurtera e l’ aferma che i ultimi do i pol esar considerè come na roba soła.
Na clasificassión posteriore de i diałeti l’ è opera de Louis-Lucien Bonaparte, neodo de Napoleón Bonaparte, autor de uno de i primi studi sientifici su i diałeti baschi e in particołare su łe forme dei verbi auxiłiari. Ła mapa la vien pò rivista dal prete nonché primo presidente de ła Euskaltzaindia Resurrección Maria de Azkue (1864-1951).
In tel 1998 el łinguista Koldo Zuazo el rinova ła distribussión de i diałeti, baxandose su criteri sconosui o ignorè da i autori anteriori. Sta clasificassión moderna la divide el basco in sie diałeti (euskalkiak in basco):
- Mendebaleko euskara (diałeto osidentałe) o bizkaiera.
- Erdialdekoa (diałeto sentrałe) o gipuzkera .
- Nafarrera (altonavarro oriental).
- Nafar-lapurtera (labortano-navarro).
- Ekialdeko nafarrera (altonavarro oriental): diałeto de Zaraitzuera e Aezkoa]].
- Zuberera (suletino).
Bonaparte el considera l' erronkariera un sotodiałeto, mentre Azkue el le clasifica come un diałeto diferensià. Sta variante, parlà anticamente in te i sete paexi de ła Vale de Roncal, l'è spario definitivamente in tel 1991 con ła morte de Fidela Bernat, la so ultima parlante. Se podarea parlar anca de un diałeto parlà in Álava, al dì d' ancò conpletamente estinto, anca se grasie a ła toponimia e a łe testimonianse scrite in nostro poseso savemo che el ghe someava on mucio al diałeto osidental. Ła prinsipałe fonte de informassión del basco parlà in Álava l'è atualmente el recentemente scoperto manoscrito de Juan Pérez de Lazarraga (secoło XVI), tratandose de ła testimoniansa scrita più conpleta.
In tel 2005 el quotidian Berria l' à publicà na nova mapa dei diałeti, agiornà da Koldo Zuazo, profesor de fiłołogia basca in te l' Università de i Paexi Baschi (UPV-EHU). In sta nova mapa el distingue i diałeti tra osidental, sentral, nafarrera, nafarrera-lapurtera e zuberera.
Łe mape le se reałixa unendo in grupi łe parlade con coincidense generałi, visto che el basco el se caraterixa par ła so varietà in giri e asenti. Łe difarense le se pol apresar da na łocałità a n' antra, se non da un quartier a n' antro. Par exenpio, se tołemo ła paroła ogia (pan), in giro par i teritori parlanti basco cataremo numaroxe varianti de ła stesa paroła come ogiya, ogiye, ogixa, ogixe, uía, uíxe, oía etc.
Łe difarense fonołogiche, morfosintatiche e łesicałi tra do diałeti geograficamente distinti le pol esar tante come quełe che existe tra el catałan e 'l castiglian. Sto qua l'è el caxo del bizkaiera (estremo ocidental) e del zuberera (estremo oriental), che i se caraterixa par ła so distansa rispeto ai altri diałeti, e che i' è parlè precixamente in te i do estremi del dominio łénguistego del basco. Nonostante tuto, parò, par ła majoransa dei łocutori baschi parlar diałeti difarenti no l'è mia un ostacoło insormontabiłe par capirse. D' altra parte, ła mutua intełegibiłità la pol dipendar, oltre che da ła distansa geografica, da łe consoetudini, ła pronunsia e ła predispoxissión del singoło, oltre che dal livel de scołarixassión e de ła conseguente conosensa de ła propia łéngoa al de là del registro cołoquial. Un parlante basco de ła Navara, par exenpio, el pol capir sensa grosa dificoltà qualcheduni che parla na variante ocidental, no aparendoghe sconosue łe parołe che 'l utilixa, che l' à podù lexar in tei łibri e uxar in te un registro formal. Inoltre, el parlante basco navaro el pol bituarse a scoltar el bizkaiera in te i mexi de difuxión e farse capir con i interłocutori de ła Bizkaia, parlando ognuno el so diałeto, sensa ecesive conplicasioni.
Tanta gente l' à inparà el basco unificà come łéngoa materna, con major o minor influensa de ła parlada de ła so rejón. Pur esendo el basco unificà ła versión ofisiałe de ła łéngoa, i diałeti i' è utilixè in abondansa en łe radio e publicasioni łocałi, con el obietivo de avicinarse piasè al łinguagio quotidian. In te i caxi del diałeto ocidental e del zuberera, anco lori i' è prexenti in te l' insegnamento e ła so academia l' à detà norme sora ła scritura de sti diałeti; el che no se contrapone mia al uxo del basco unificà, in quanto se considera che ła convivensa tra i diałeti e 'l basco standard la sia na condissión indispensabiłe par garantir ła vitałità de ła łéngoa.
A cauxa de łe condisioni storiche in cui ła łeteratura basca la s' à svilupà, ła comunità łenguistega no l' à disposto de un unico modeło par el uxo scrito, ma difarenti, che no podendo inporse conpletemante sui altri, i s' à svilupà parałełamente dal secoło XVI. In tei manuałi de storia de ła łeteratura basca se se riferise al gipuzkera, bizkaiera, lapurtera e zuberera come a diałeti łeterari, esendo ste varianti łe più utilixè en ła produssión leteraria basca. Sia el gipuzkera a sud dei Pirenei che el lapurtera al nord, i' è stè in te i secołi łe varianti più utiłixè, e le 'à guadagnà anca un serto prestigio e ła so area de influensa; par sto motivo i' è stè modełi de riferimento quando in te i ani Sesanta s' à decixo de portar avanti el projeto de unificassión.
Exenpi
Joani 3:16.
Lapurtera - Labortano
"Alabainan Jainkoak altean du mundua maithatu, non bere Seme bekharra eman baitu, hunen baithan sinhesten duen nihor ez dadien gal, aitzitik izan dezan bethiko bizitzea"
Zuberera - Suletino
"Zeren Jinkoak hain du maithatü mundia, nun eman beitü bere Seme bekhotxa, amorekatik hartan sinhesten dian gizoneratik batere eztadin gal, bena ükhen dezan bethiereko bizitzia"
Gipuzkera - Guipuzcoano
"Zergatik aiñ maite izan du Jaungoikoak mundua, non eman duen bere Seme Bakarra beragan fedea duan guzia galdu ez dedin, baizik izan dezan betiko bizia"
El basco standard[canbia | canbia el còdexe]
Ła versión de basco unificà più anpiamente utilixà l'è el Batua (che in basco vol apunto dir unificà), insegnà in te ła majoransa de łe scołe e uxà sui media e i jornałi ofisiałi. El Batua l'è baxà prinsipalmente su el diałeto rejonałe de Gipuzkoa, ndo l'è el più uxà, nonostante el permeta l' uxo del vocabołario e de ła gramatica setentrionałe e navarexe.L' è anca ciamà Basco Standard.
El gipuzkera osotua de Azkue, promoso in tel 1935, l'è stà el primo tentativo de crear na łéngoa basca standard, ma no 'l ga vù suceso.
In te i ani Quaranta, un grupo (Jakintza Baitha, "Caxa de ła Sagesa") riunío intorno a l' academico Federico Krutwig el preferise baxar el basco standard su el lapurtera de ła Bibia protestante de Joannes Leyçarraga e 'l primo libro stanpà in basco, ma no i otien suporto ofisiałe o popołare.
In tel 1944 Pierre Laffite el publica el so Navarro-Labourdin Littéraire, baxà su el lapurtera clasico, che l'è diventà de facto ła forma standardixà del lapurtera, insegnà in certe scołe del Lapurdi e uxà in te łe radio, cexe e dal jornal Herria.
I do diałeti baschi più distinti, el bizkaiera e 'l zuberera, i ga anca łori na so forma standard.
Exenpio de testo[canbia | canbia el còdexe]
Descrissión łenguistega[canbia | canbia el còdexe]
Clasificassión[canbia | canbia el còdexe]
El basco l'è na łéngoa aglutinante (cioè ndoe łe parołe le se forma unendo morfemi indipendenti) e ixoła.
Scritura e fonołogia[canbia | canbia el còdexe]
Fonologia[canbia | canbia el còdexe]
Carateristiche fonołogiche generałi[canbia | canbia el còdexe]
(Abondansa de vocali/consonanti, gradi de apertura vocałica, quantità de ponti de articolasión in te łe consonanti, uxo de trati come ła glotalixassión o naxalizassión, łéngoa asentuałe/tonałe, tipo de prosodia, etc.)
Descrissión fonematica e ałofonica[canbia | canbia el còdexe]
(Consonanti ostruenti: ocluxive, fricative (sibiłanti e no sibiłanti); consonanti no ostruenti: łiquide (laterałi e vibranti) e aprosimanti; vocałi (variassión ałofonica, arcifonemi)
Trati sorasegmentałi e prosodia[canbia | canbia el còdexe]
(asentuassión, toni, prosodia e intonassión)
Procesi fonołogici generałi[canbia | canbia el còdexe]
(asimilassión, ridussión, epentexi, armonia vocałica, etc.)
Evolussión diacronica de ła pronuncia[canbia | canbia el còdexe]
(evolussión de ła pronuncia atraverso el tenpo)
Scritura[canbia | canbia el còdexe]
Caracteristiche generałi del sistema de scritura[canbia | canbia el còdexe]
El euskera l' à adotà l' alfabeto łatino a cauxa de ła so situassión geografica in tel secoło XVI, quando l' à scomisià a sviłuparse come łéngoa scrita. In origine se scrivea secondo i sistemi del castiglián o del francexe, adotandołi con più o manco exito a ła fonetica basca. In seguito, el leader nasionałista Sabino Arana el dixegna un particołar sistema ortografico, otegnendo un certo exito tra i so afiłiè. In tel dopoguera, el sistema aranista el vien abandonà, tra łe altre raxoni, parché łe consonanti con asento le rexultava poco pratiche. Ła Academia de ła Łéngoa basca la stabiłise a partir dal 1968 na normativa unificà. Atualmente, l' alfabeto basco l'è conposto da sinque vocałi:
A, E, I, O, U, che le sona come in veneto, salvo in tel caxo del zuberera, diałeto nel qual se utiłixa na sesta vocałe, ła Ü
e łe seguenti consonanti:
B, D, F, G (salvo poche ecessioni, se pronuncia come ła «g» de «gato» e no aspirà come ła paroła spagnoła «gelatina»), H (in tei diałeti osidentałi l'è muta e aspirà in quei orientałi), J (pronuncià come ła «i» en ła majoransa dei diałeti; in tel gipuzkera, invese, la se pronuncia come ła «j» castigliana), K, L, M, N, Ñ, P, R, S, T, X (pronuncià como ła «sh» inglexe), Z (pronuncià come ła «s» francexe).
Inoltre la include altre sie consonanti come prestito par parołe provenienti da altre łéngoe:
C, Q, V, W, Y, Ç
e la ga i seguenti digrafi:
DD, RR, TT, TS, TX, TZ.
Tute łe łetare e digrafi le raprexenta un unico fonema. Łe principałi ecessioni i' è quando l o n i' è precedue da i, che tanti diałeti i pałatixa in ll e ñ, anca se no i' è mia scrite. Quindi ikurriña pol anca esar scrito ikurrina sensa canbiar el sono, mentre el nome propio Ainhoa el ga bixogno de l' h muta par ronpar ła pałatałixassión de ła n. In te łe varianti a nord de ła frontiera franco-spagnoła, spesialmente in te łe più orientałi, in serte parołe existe ła posibiłità de aspirassión dopo na consonante, coxa che generalmente s' à rifleso in te ła łeteratura de sti diałeti. Exenpi: aphez, ithurri, kherestu, orho, alha, unhatu. No existe tildi o asenti grafisi se non in te i prestiti da altre łéngoe, visto che łe parołe no le ga na asentuassión fisa. In te l' ortografia de Sabino Arana (1865-1903), ll e rr iera sostituie rispetivamente da ĺ e ŕ.
Corispondensa tra grafemi e pronuncia[canbia | canbia el còdexe]
- a : (a) a
- b : (be) b
- d : (de) d
- dd : (de bikoitza) dy (d palatałixà)
- e : (e) e (in zuberera i)
- f : (efe) f
- g : (ge) g
- h : (hatxe) h (muta o aspirà [h])
- i : (i) i
- j : (iota) i (semivocal [j] in bizkaiera e zuberera) , d palatałe (lapurtera e navaro), fricativa vełare sorda [x] (gipuzkera )
- k : (ka) k
- l : (ele) l
- m : (eme) m
- n : (ene) n
- ñ : (eine) ñ (in tei diałeti osidentałi ga sto sono anca ła «n» che segue na «i», anca se sta pałatałixassión no la avien mia senpre gnanca in sti diałeti)
- o : (o) o (in zuberera u)
- p : (pe) p
- r : (erre) r
- rr : (erre bikoitza) r forte (dopia)
- s : (ese) s (fricativa apicoalveołare)
- t : (te) t
- tt : (te bikoitza) ty (t palatałixà)
- ts : (te ese) ts (africada apicoalveołare)
- tx : (te ixa) c forte
- tz : (te zeta) ts francexe (laminałe, africada dorsoalveołare)
- u : (u) u (in zuberera ła vocal alta anterior arotondà ü)
- x : (ixa) sh inglexe o sc tałiana
- z : (zeta) s francexe (fricativa dorsoalveołare)
In zuberera ghè vocałi naxałi (õ,~u) e sibiłanti sonore (ss,zz), ma no le se riflete mai in te ła scritura.
Corispondense tra fonemi e scritura[canbia | canbia el còdexe]
Consonanti
Vocałi (eceto in zuberera)
In te łe iscrissioni vien speso utiłixà un tipico caratere basco. El deriva dal łaoro de scultori e intaiatori e l'è caraterixà da spese grasie.
Vocabołario[canbia | canbia el còdexe]
A contato con i popołi confinanti, el basco l' à adotà tante parołe prinsipalmente dal łatín, castiglián, francexe e guascón. Qualcheduni aferma che tante parołe le vien dal łatín, ma che l' evołusión la l' à fate aparir al dì d' ancó come se le fuse parołe originałi basche, come lore (fior, da florem), errota (molín, da rotam, rua del molín), gela (stansa, da cellam).
Gramatica[canbia | canbia el còdexe]
Sintagma nominal[canbia | canbia el còdexe]
Sintagmi de ła propoxissión: declinassión
El basco l'è na łéngoa ergativo-asołutiva, caxo unico in Europa ma mia raro in giro par el mondo.
Ła morfołogia del basco l'è rica in te ła strutura del sintagma nominałe e verbałe.
Ła forma de costruir i grupi nominałi e verbałi l è conplicà da łe declinassioni, ła ergatività (caxo nork) e ła gran quantità de informassioni che el verbo el contien, non soło sora el sojeto, ma anca sora l' ojeto direto e indireto. Inoltre, in te ła forma confidensial (hika), el verbo el varia łe so dexinense a seconda del seso de ła persona de cui se parla.
I sintagmi nominałi: ła declinassión
Ła łéngoa basca la dispone de do mexi par rifletar ła rełassión tra i sintagmi de ła propoxissión: ła declinassión e łe propoxissioni.
Ła declinassión
Łe prinisipałi carateristiche de ła declinassión basca i' è:
- I caxi i se xonta uno a uno e i se unise a tuto el sintagma nominal, in concreto, al ultimo ełemento che sera sto sintagma: (nire anaia gaizto) + ari = nire anaia gaiztoari.
- Łe conrispondenti dexinense i' è uniche par ogni caxo, ergo par cui tute łe parołe che ga da esar declinà in un determinato caxo, le ciaparà ła stesa dexinensa.
Exenpio: Dativo singołare (caxo Nori): -ari. Gizon-ari, anai-ari, beltz-ari, katu-ari,...
- In basco no existe el genare, quindi i caxi i se diferensia soło par el numaro: singułare / plurałe / mugagabe (indeterminà)
Exenpio Dativo singołare: -ari / Dativo plurałe: -ei / Dativo indefinio: -ri
- En ła declinassión se pol diferensiar ła raixa e ła dexinensa: gizon (raixa) + -ari (dexinensa) = gizon-ari. Drentro ła dexinensa, in certi caxi, se pol catar el segno del determinante -a, el segno del plurałe -k e ła declinassión: mutil (raixa) + a (determinante) + k (plurałe) + Ø (declinassión) = mutilak.
- Łe forme de declinassión le pol variar in te i diversi diałeti, par exenpio: norekin (forma comune a tuti i diałeti eceto el bizkaiera), noregaz (bizkaiera) e norekilan (forma enfatica del zuberera).
I caxi gramaticałi I è i caxi che se utiłixa secondo ła funsión che el sintagma nominałe el svolge in te ła propoxissión
- Asołutivo: sto qua l'è el caxo utiłixà quando che el sintagma nominałe el conpie ła funsión de sojeto de un verbo intranxitivo o ojeto direto de un verbo tranxitivo. El segno che se xonta al sintagma nominałe in tel caxo asołutivo l 'è Ø (nulo): Mutila etorri da.
Tutavia quando el sintagma nominałe el ga funsión de ojeto direto, ma el se cata in te na fraxe interogativa o negativa con un vałor mia determinà, el caxo che se utiłixa l'è el partitivo e 'l segno che se xonta l'è -rik: Ez daukat dirurik (No go mia schei).
Ergativo: l'è el caxo ndoe el sintagma nominałe el conpie ła funsión de sojeto de un verbo tranxitivo e 'l segno che se xonta l'è -(e) k. Mendiek gero eta zuhaitz gutxiago dituzte (I monti i ga senpre manco albari).
Dativo: in sto caxo el sintagma nominałe l' adota ła funsión de ojeto indireto in te łe fraxi con tri ełementi nor-nori-nork, o do ełementi nor-nori. El segno che se xonta l'è -i, par exenpio, umeari esan diot (ghe l' ò dito al butín).
I caxi de posto: I caxi de posto i varia se i se xonta a un nome animà o inanimà. Ama-rengana joan naiz (Son na da ła mare) / etxe-ra joan naiz (son nà a caxa).
Altre declinassioni: i' è łe corispondenti de i seguenti caxi: strumentałe (con che), asociativo (con ci), genitivo (de ci), motivativo (parché), destinativo (par ci) e prolativo (par ci). Łe declinassioni che sconminsia par "Nor" le se riferise a esari viventi (a ecessión de łe piante) e a parti del corpo umán e animałe; quełe che scominsia par "Zer" le se riferise a ojeti inanimè e a piante.
Sostantivo[canbia | canbia el còdexe]
(morfołogia: genare, numaro, caxo, etc.)
(uxo: come nucleo, in apoxissión, etc.)
Ajetivo[canbia | canbia el còdexe]
(morfołogia: genare, numaro, caxo, etc.)
(uxo: quałificativo/epiteto/predicativo, nominalixassión, etc.)
Determinanti[canbia | canbia el còdexe]
In basco i determinanti i pol esar incluxi in te ła paroła:
mutil + a = mutila (cioè: butel/toxo + el (determinante) = el butel/toxo)
O i pol nar anca fora da ła paroła: mutil + bat = mutil bat (cioè: butel/toxo + uno (determinante numerałe) = un butel/toxo)
I verbi[canbia | canbia el còdexe]
El verbo auxiłiare, che l' aconpagna ła majoransa dei verbi prinsipałi, el ga da esar acordà no soltanto con el sojeto, ma anca con l' ojeto direto e indireto, se i' è prexenti. Tra łe łéngoe europee, sto sistema połipersonałe el se cata soło in tel basco, alcune łéngoe caucaxiche e l' ungarexe. Considera ła fraxe:
Jon el me cronpa i jornałi."
Jon-ek l'è l' agente (sojeto tranxitivo), quindi l'è marcà con ła terminassión del caxo ergativo -k (con na epentetica -e-). Egunkariak el ga ła terminassión -ak, che la segna l' ojeto plurałe (plurałe asołutivo, caxo del ojeto direto). El verbo l'è erosten dizkit, ndoe erosten l'è un tipo de gerundio e l' auxiłiare dizkit el vol dir elo/ala el/la fa quei/e par mi. Sto dizkit el pol esar divixo in sta maniera:
- di- l'è uxà al prexente quando el verbo el ga un sojeto (ergativo), un ojeto direto (asołutivo), e un ojeto indireto, e l' ojeto l'è elo/ela/queło/quei
- -zki- vol dir che l' asołutivo (in sto caxo i jornałi) l'è plurałe, se el fuse stà singołare no' l ghe sarea mia stà
- -t or '-da-' vol dir "a mi, par mi (ojeto indireto)
- in sta fraxe no ghe mia sufisi dopo -t. Ła mancansa de sufiso la indica che l' ergativo (el sojeto) l'è tersa persona singołare.
Ła fraxe:
- "voialtri cronpì i jornałi par mi" la se traduxarea come:
El verbo auxiłiare l'è conposto da di-zki-da-zue e vol dir voialtri (faxì) quei par mi.
- di- = ojeto direto, tenpo prexente
- -zki- = ojeto direto plurałe
- -da- = ojeto indireto (a mi/par mi) {-t diventa -da- quando no l'è mia finałe}
- -zue = sojeto (voialtri)
In tel basco parlà, el verbo auxiłiare l'è speso łasà da parte quando superfluo: "Zuek egunkariak erosten niri", voialtri drio a cronpar i jornałi par mi. Altrimenti, i pronomi i' è quaxi senpre trascurè: "egunkariak erosten dizkidazue", i jornałi cronpando esar-łori-par mi-voialtri. I pronomi i' è uxè soło par mostrar enfaxi: "egunkariak zuek erosten dizkidazue" l'è voilatri che cronpì i jornałi par mi, no łori; "egunkariak niri erosten dizkidazue" l'è par mi che cronpì i jornałi.
I diałeti moderni baschi i parmete ła coniugassión de sirca quindexe verbi, ciamè verbi sintetici, speso soło in contesti łeterari. Sti qua i pol esar coniughè ai tenpi presente e pasà in tei modi indicativo e prexente, in tri tenpi al condisionałe e potensiałe, e in un tenpo par l' inperativo. El basco cołoquiałe, comunque, el uxa soło l' indicativo prexente, l' indicativo pasà e l' inperativo.
Ghè più parsone in tel singołare che in tel plurałe par i verbi sintetici a causa de łe do forme informałi -mas·cio e e femena- de ła seconda persona singołare. El pronome hi l'è uxà par entranbi, ma al maschiłe se xonta -k al verbo, mentra al femeniłe -n. Sta qua l'è na propietà che no se cata mia in te łe łéngoe indoeuropee.[11]
Łe restrisioni de contesto in te łe quałi ła forma famiłiare ła pol esar utiłixà i' è tante: tuti i partecipanti a ła conversassión i ga da esar amici del steso seso, e mia tanto difarenti d' età. Alcuni diałeti i fa diretamente a manco de ła forma famiłiare. Da notar che ła seconda parsona singołare formałe la se coniuga in parałeło a łe altre forme plurałi, il che podarea indicar che na olta l' era ła seconda parsona plurałe, che dopo l' à scomisià a esar uxà come un singołare formałe.
Tuti i altri verbi in basco i' è ciamè perifrastici. I ga soło tre forme in totałe, ciamè aspeti: pasà prosimo (vari sufisi), abituałe (sufiso -t[z]en) e futuro/potensiałe (sufiso -ko/-go). I verbi de origine łatina, coxì come tanti altri verbi, i ga un sufiso -tu al parfeto, adatà dal łatin -tus. I verbi sintetici i ga anca forme perifrastiche, da uxar in tei tenpi pasà prosimo e senplice ndoe i' è deponenti.
In te na fraxe, el verbo perifrastico el vien prima, e dopo l' auxiłiare.
Ła costrussión sintatica baxica l'è sojeto-ojeto-verbo (diversamente dal veneto, inglexe o castiglián ndoe ła costrussión sojeto-verbo-ojeto l'è piasè comune). L' ordine de łe fraxi el pol esar canbià, mentre l' ordine de łe parołe l'è generalmente rigido. L' ordine de ła fraxe basca l'è tema-parte più inportante (focus), a significar che in te łe fraxi neutrałi (come in quełe che informa qualcheduni de un fato o un evento) el tema l'è espreso par primo e dopo segue el focus (in basco galdegai). In ste fraxi, el verbo el vien a ła fine. In breve, el galdegai el precede diretamente el verbo. Sto ruoło el se aplica anca a łe domande, par exenpio: Sa elo sto qua? pol esar tradoto come Zer da hau? o Hau zer da? ma in entranbi i caxi ła particeva interogativa zer la precede imediatamente el verbo da. Sto ruolo l'è cosita inportante in basco che anca in te łe gramatiche basche in altre łéngoe è uxà el termine basco galdegai.
Verbi de tipo "NOR" (caxo asołutivo-sojeto)
Segue dełe tabełe con łe forme prexente e inparfeto indicativo de l' auxiłiare esar (IZAN) e dei verbi intranxitivi EGON (star), ETORRI (vegner), IBILI (nar, esar drio far calcosa) e JOAN (nar).
Verbi de tipo "NOR-NORK" (caxo egativo-ojeto-sojeto)
Segue dełe tabełe con łe forme prexente e inparfeto indicativo de i verbi EDUKI (averghe, tener in castiglián) e JAKIN (saver).
Verbi de tipo "NOR-NORK" (caxo ergativo-ojeto-sojeto)
Segue do tabełe con łe forme rispetivamente prexente e inparfeto indicativo de l' auxiłiare UKAN (el secondo auxiłiare dopo el verbo IZAN-esar).
Verbi de tipo "NOR-NORI-NORK" (ojeto-dativo-sojeto)
Tabeła del verbo auxiłiare UKAN al prexente e inparfeto indicativo in prexensa de un ojeto e un dativo.
Fonte: Le Basque Unifié (Initiation) (Euskara Baturako Hastapenak), © Assimil, 1996
I numari[canbia | canbia el còdexe]
El basco el mostra un ciaro sistema vinteximałe, riscontrabiłe anca in altre łéngoe d' Europa come el francexe, bretone, danexe e gałexe. Secondo el linguista Theo Vennenmann, el sistema vinteximałe el se sarea difuxo in Europa propio a partir dal basco.
Fraxi[canbia | canbia el còdexe]
Fraxi baxiche[canbia | canbia el còdexe]
- Bai = sì
- Ez = No
- Kaixo! = Ciao
- Agur! = Ciao (quando se va ia)
- Ikusi arte = Se vedemo!
- Esker(rik asko)! = Grasie (tante)!
- Egun on = Bongiorno!
- Egun on, bai = Risposta a Egun on
- Arratsalde on = Bona sera
- Gabon = Bona note
- Mesedez = Par piaxer
- Barkatu = Scuxa
- Zer moduz? = Come steto?
- Oso ondo / Nahiko ondo = Molto ben / Bastansa ben
- Aizu! = Scolta! (par otener ła atensión de qualcheduni)
- = Vorea un cafè espreso
- Garagardoa nahi nuke = Vorea na bira
- Komunak = Bagni
- Non dago tren-geltokia? = Ndo ela ła stasión dei treni?
- Non dago autobus-geltokia? = Ndo ela ła stasión dei autobus?
- Ba al da hotelik hemen inguruan? = Ghè alberghi da ste bande?
- Zorionak = Auguri
Fraxi avansè[canbia | canbia el còdexe]
- Eup! = Forma cołoquiałe par sałudar qualcheduni in strada, anca apa, aupa o iep
- Kaixo, aspaldiko! = Ciao, quanto tenpo!
- Ez horregatik = De gnente
- Ez dut ulertzen = No capiso mia
- = No parlo mia basco
- Ba al dakizu veneteraz hitz egiten? = Parlito veneto?
- Neska polit(t)a / Neska ederra / Poxpolin = (Te si na) beła butela/toxa
- Zein da zure izena? = Come te ciamito?
- Pozten nau zu ezagutzeak / Pozten nau hi ezagutzeak = Piaxer de conosarle / Piaxer de conosarte
- Ongi etorri! = Benvegnuo
- Egun on denoi = Bon giorno a tuti!
- Berdin / Hala zuri ere = Isteso / Anca a ti (par exenpio dopo Kaixo o Egun on)
- Jakina!/Noski! = Sicuro! ok!
- Nongoa zara? = Da ndo vieinto?
- Non dago...? = Ndo elo...?
- Badakizu euskaraz? = Parlito basco?
- Bai ote? = Dal bon?
- Bizi gara!! = Semo vivi!
- Hementxe! / Hemen! = (Propio) qua!
- Lasai = Tranquiło
- Ez dut nahi = No voi mia
- Kaka zaharra! / Gorotz! = Vacade/cagade!
- Geldi! = Fermate!
- Emak bakia! = Łasame in pace! (uxà anca da Man Ray come titoło del so film e de ła so scultura)
- Kontuz! = Atensión!
- Maite Zaitut = Te amo
Varda anca[canbia | canbia el còdexe]
Ligamenti de fora[canbia | canbia el còdexe]
- Euskaltzaindia - Academia de ła łéngoa basca.
- Morris Student Plus - Dissionario euskara-english/english-euskara.
- Elhuyar Hiztegia - Dissionario euskara-castellano/castellano-euskara.
- 3000 Hiztegia - Dissionario euskara-castellano/castellano-euskara.
- Dictionnaire Freelang - Dissionario euskara- français/français-euskara.
- Mapa łénguistica del 2001 (Governo basco) (EU)
- Mapa łénguistica (Muturzikin) (EU) (FR) (EN) (ES)
- Cronołogia de l’ Euskera (ES)
- El Vascuence o Euskara: perspetiva storica e panorama atuałe (ES)
- Łéngoe ixolè: El Basco (ES)
- Popołi pre-romani de ła penixoła iberica (200 a.C.)
- Breve descrissión del basco. Da ła declinassión a ve fraxi fate. (ES)
- Corso gratuito de basco da scargar. Par scomisiar da xero e rivar a parlar basco. (ES)
- El basco arcaico. Estensión e parentełe, de Luis Núñez Astrain.
- Universidad del País Vasco: A Brief Grammar of Euskara (EN)
- Curso Deusto de Euskera Corso in internet a aceso libaro con tri livei. (ES)
- Diałeti, subdiałeti e varietà del basco par comune (ES)
- Metodo de euskera 49 łezioni par inparar el basco. diałeti de Gipuzkoa e Bizkaia (ES)
- Storia de ła łéngoa basca (ES)
Riferimenti[canbia | canbia el còdexe]
- ↑ A. Luchaire: "Les origines linguistiques de l'Aquitanie" Bul. Soc. des Sciencies.Lettres et Arts de Pau 1876/77, p. 449-523
- ↑ Luis Michelena (1954) "De onomástica aquitana" Pirineos 10, pp. 409-458
- ↑ Joaquín Gorrochategui (1984)Onomástica indígena de Aquitania, Bilbao.
- ↑ L. Trask: " The ancient Aquitanian language was, of course, an ancestral form of Basque, as we can easily see by examining the personal names and divine names of the Aquitanian-speakers, which are all that is recorded of Aquitanian" [1]
- ↑ Third-century Basque inscriptions found in archaeological site
- ↑ Are Iberian and Basque related? The problem with "magical translators" (Jesús Rodríguez Ramos) (EN)
- ↑ A Final (?) Response to the Basque Debate in Mother Tongue 1 (John D. Bengston) (EN)
- ↑ Theo Vennemann homepage
- ↑ Contrapas, per Dominum Bernardum Dechepare
- ↑ Iesus Christ Gure Iaunaren Testamentu Berria
- ↑ Aspecto, tiempo y modo in castiglián. Aditzen aspektua, tempusa eta modua in basco.


text:
Darwin (Sità)
Darwin xe na cità de l'Australia del Nord, cavedal del Teritorio del Nord e sità che rapresenta el centro cultural, finanziario e comerzal de quela xona. Fondada nel 1869 dal capitan Goyder, col nome de Palmerston, in onor del elora primo ministro britànico. Dal 1911 ła ga assunto el nome atual. Ła ga uncoi 110 mie parsone residenti sirca.
Situada in un'area de clima tropicałe, ła xe stata semidistruta intel 1974 dal siclone Tracy, e po ricostruida come sentro moderno.
Tuttora abità da un consistente nùmaro de aborigeni, presenta anca significative minoranse ètniche, soratuto provenienti da l'Axia del Sud-Est. El xe un inportante sentro portual e turistico, e ospita na mportante base miłitare.
Personałità łigae a Darwin[canbia | canbia el còdexe]
- Graeme Brown (1979), siclista


text:
co tuta na valisa de zogie e de dolori,
tegnindo, per la man, un so compagno novelo,
che de lu xe più sgagio, più zovin, più belo.
Lu, el xe vecio, el xe stanco, el se pusa al baston,
lu, el gà un gran rimorso, perché no el xe stà bon
de portar, in sto mondo, anca un poca de pase,
e de aver fato pianzer anca i muri de le case.
Lu, el gà soto el scagio, el gran libro de i conti,
del dar e de l’aver, co i do saldi zà pronti,
che, de quelo che el gà visto e de quelo che el gà fato,
el gà da renderghe conto al Re del Creato.
Quelo novo, el gà molà, cussì, a spiron batuo,
el bocia no sa gnanca perché el xe qua vegnuo,
lu, el gà visto el nono, si o no, mezo minuto,
restando po’ da solo e proprio nuo del tuto.<
Ma zà, tuti noialtri, apena che lo vedemo,
ghe femo na gran festa e se lo cocolemo,
sperando che el ne porta, al conto po’ de i fati,
trecento e po’ sessanta cinque zorni beati.
E cussi, ogni ano, la xe la stessa storia,
perché tuti noialtri manchemo de memoria,
savendo che, anca questo, come quelo che xe stà,
a la fin saluderemo, come l’ano passà.
Elio Ferrari


text:
Le ricerche più frequenti a Massa Lubrense:
- Appartamenti in vendita a Massa Lubrense in zona Sant'Agata sui Due Golfi
- Case indipendenti in vendita a Massa Lubrense in zona Sant'Agata sui Due Golfi
- Case indipendenti in vendita a Massa Lubrense in zona Torca
- Case indipendenti in vendita a Massa Lubrense in zona Termini
- Case indipendenti in vendita a Massa Lubrense in zona Nerano
- Trivani in vendita a Massa Lubrense in zona Sant'Agata sui Due Golfi
- Appartamenti in vendita a Massa Lubrense in zona Nerano
- Appartamenti in vendita a Massa Lubrense in zona Torca
- Appartamenti in vendita a Massa Lubrense
- Case indipendenti in vendita a Massa Lubrense
- Ville in vendita a Massa Lubrense
- Casali in vendita a Massa Lubrense
- Case semindipendenti in vendita a Massa Lubrense
- Negozi in vendita a Massa Lubrense
- Pentavani in vendita a Massa Lubrense
- Trivani in vendita a Massa Lubrense
- Mansarde in vendita a Massa Lubrense
- Villette a schiera in vendita a Massa Lubrense
- Attici in vendita a Massa Lubrense
- Bivani in vendita a Massa Lubrense
- Quadrivani in vendita a Massa Lubrense
- Terreni edificabili in vendita a Massa Lubrense
- Monolocali in vendita a Massa Lubrense
- Terreni agricoli in vendita a Massa Lubrense
- Bifamiliari in vendita a Massa Lubrense


text:
Valbełuna
La Valbeluna (o Val Beluna) la se cata te la porvincia de Belun e la se stende da nord-ovest a sud-est par żirka 50 km, korendo drioghe a la Piave. La val la xe serada a nord dal grupo dolomitico de la S-ciara (Schiara), dai Monti del Sol e da le Vete Feltrine e a sud da le Prealpe Belunesi e dal Masicio del Grapa. Al teritorio corisponde a la parte basa de ła provinzia de Belun e dove che se cata tanti centri abitai de gran rilievo storico e economico come: Belun, Feltre, Mel, Sedego, Santa Justina belunese, Trichiana e altri.
Comuni[canbia | canbia el còdexe]
I comuni i xe (da nord-est a sud-ovest):
- Ponte 'nte łe Alpi (Ponte nelle Alpi)
- Bełun (Belluno)
- Łimana (Limana)
- Trichiana
- Mel
- Lentiei (Lentiai)
- Sedego (Sedico)
- Santa Jostina (BL) (Santa Giustina)
- Sospiroi (Sopsirolo)
- Žess (Cesiomaggiore)
- San Gregorio (San Gragorio nelle Alpi)
- Feltre
- Pedavena
- Vas
- Quero
- Seren del Grapa (Seren del Grappa)
- Ałano de Piave (Alano di Piave)
Da visitar[canbia | canbia el còdexe]
Par chi che ghe pias 'ndar co i sci la Valbeluna la ofre do posti co piste e inpianti de risalìa:
- Al Col Nevegal inte'l Castionese a sud de Belun
- AlMonte Avena a nord de Feltre.
Par chi che ghe pias la storia oltre che ai belisimi centri storici de Belun e de Feltre (in dove che el stil architetonico veneżian se miŝsia mirabilmente co cuel nordico), interesanti posti da vedar sarìe anca Mel (bandiera rancion del Turing Club), col belissimo Castel di Zumele, e Vedana co la granda e antiga certosa.


text:
Tyrrell
La Tyrrell xè stà 'na scuderia de Formula 1, vinsitrice de 24 Gran Premi, fondaa da Ken Tyrrell. L'ha gha debutà en Formula 1 come team 'ntel 1968 sensa costruir de persona le veture ma fasendo corer telai Matra con motor Ford Cosworth; con Jackie Stewart come pilota i gha sfiorà la vitoria 'ntel canpionato piloti già 'ntel 1968, vinsendo 3 Gran Premi e i gha vinto el titolo 'ntel'ano seguente con 6 vitorie.
Indice
Anni 1960[canbia | canbia el còdexe]
Nel 1970 la Matra decide di costituir na propria squadra e Tyrrell tacò a utilixar un telaio March, Stewart vinse la seonda gara del canpionato, ma nol può sperar de lotar par la defesa del suo titolo, alora la Tyrrell decise, ala fin de l'ano, di tacar costruir na propria vettura, afidandone el progeto a Derek Gardner; da qui scominsia la storia della Tyrrell come costrutor.
Anni 1970[canbia | canbia el còdexe]
'Ntel 1971 la Tyrrell con la vetura 003 la vinse el canpionato costrutori e piloti con Stewart, e la ariva seconda in entrambi i canpionati 'ntel 1972 per poi vinser de novo con la Tyrrell 006 guidata da Stewart el titolo piloti 'ntel 1973.
Nel 1974 la vien aplicada la numerasion fisa, e ale Tyrrell i vien asegnadi i numeri 3 e 4 in virtù del seondo posto 'ntel canpionato costrutori 1973. Questi numeri i gha identifià le Tyrrell fin al 1995, quando i numeri i sarà asegnadi in base ala clasifega costrutori dell'ano precedente, alora Tyrrell le dovrà ciapar ei 18 e 19.
'Ntel 1975 la Tyrrell, nel tentativo de aumentar la velosità de punta mantegnendo la tenuta en curva la presenta la P34 a 6 ruote (4 anteriori diresionai e 2 posteriori motrici), ma l'esperimento nol gha dàto i fruti sperai e porta na sola vitoria, che rimarà l'unica par n'auto a 6 ruote.
Ala fin dei ani '70 scominsia la crisi del team.
Anni 1980[canbia | canbia el còdexe]
Yrrel avrà un parziale riscato 'ntel 1982 con la vitoria al GP de Las Vegas e 'ntel 1983 con un altra vitoria a Detroit, entrambe grasie a Michele Alboreto.
Meioramenti i vegne fora 'ntel ano 1989 e 1990 con il canbio de diresione tecnica. La scuderia otiene, in queste du stagioni, il quinto posto 'ntela clasifica costrutori e tri podi.
Anni 1990[canbia | canbia el còdexe]
'Ntel 1995 solo Mika Salo terà alta la bandiera de la scuderia scoxese, con la conquista di qualche buon piasamento (cosa che ghe riusirà far fin al 1997), ma i problemi economici i porta el team su l'orlo del falemento, tanto che ghe sarà la trasformasion en BAR 'ntel 1999, con la cesion del titolo sportivo.
Prinsipali piloti[canbia | canbia el còdexe]
- Jackie Stewart (1970-1973): 72 GP, 25 vitorie
- Jody Scheckter (1974-1976): 47 GP, 4 vitorie
- Patrick Depailler (1972, 1974-1978): 83 GP, 1 vitoria
- Michele Alboreto (1981-1983, 1989): 48 GP, 2 vitorie
- François Cevert (1970-1973): 52 GP, 1 vitoria
- Ukyo Katayama (1993-1996): 65 GP
- Mika Salo (1995-1997): 50 GP
- Jonathan Palmer (1987-1989): 45 GP
- Martin Brundle (1984-1986): 40 GP
- Philippe Streiff (1985-1987): 33 GP
- Andrea de Cesaris (1992-1993): 32 GP
- Satoru Nakajima (1990-1991): 31 GP
- Didier Pironi (1978-1979): 29 GP
- Jean-Pierre Jarier (1979-1980): 26 GP
- Jean Alesi (1989-1990): 24 GP
- Stefan Bellof (1984-1985): 20 GP


text: Mario Spagnolo, Giuseppe Capaldo, Rino Scolf, Bruno Alberti, Manlio Dazzi, Serena D’Arbela, Enzo Modica, Gian Mario Vianello, Mario Lizzero, Umberto Sette, Luigia Pagnin, Luigi Ferrante, Mario Pirani, Aldo Manente, E. Stepanova, Camillo Gattinoni, Carlo Olivero, Romano Pascutto, Primo De Lazzari, Armido Piovesan, Piero Bergamo, Renato Nicolai, Gastone Angelin, Giacomo Pellegrini, Mario Balladelli, Giovanni Germanetto, Luciano Ascoli, Riccardo Ravagnan, Giuseppe Turcato, Dante Badiale, Armando Negrini, Eugenio Grosso, Mario Baratto, Paolo Robotti, Sergio Morbiolo, Giuseppe Golinelli, Antonio De Lazzari, Carlo Quagliato, Lisa Ferro, Lina Sartori, Giuliano Pajetta, Carlo Rubbini, Igino Borin, Giuseppe Bordignon, Primo Rizzi, Libero Albertini, Pietro Nenni, Celso Ghini, Guglielmo Nencini, Arnoldo Polacco, Anna Guarneri Ortolani, Fioravante Pagnin, Aldo Camponogara, Galliano Bergantin, Agostino Zanon Dal Bo, Odino Bucciol, Antonio Ulvioni, Cesco Chinello, Mario Ferro, Mario Pastore, Tito De Filippi, Ilya Ehremburg, Egidio Perini, Luigi Amadesi, Girolamo Federici, Benvenuto Tomaselli, Tolmino Malocco, Vinicio Morini, Augusto Azzalin, G.B. Gianquinto, Massimo Beggio, Alfredo Dabalà, Carlo Farini, Mariano Marcato, Giancarlo Pajetta, Domenico Manzato, Ennio Capecchi, Gianni Rodari, Costante Garziera, Lucio Lombardo Radice, Alfredo Sordi, Giuseppe Malgarotto, Dino Tescari, Gino Schiavon, Francesco Valentini, Lahy Hollebecque, Mario Montagnana, Aldo Boscolo, Ilvio Maggio, Giuseppe Reato, Norma Cavazzini, Odino Biasin, Renato Rizzo, Amleto Rigamonti, Gastone Dordit, Sperandio Alzini, Uberto Cerroni, Sergio Ottico, Marcello Sartarelli, Livia Nicoletto, Carlo Tenderini, Pietro Grifone, Luigina Conte, Raffaele Marino, Samuele Bernath, Virgilio Buffalo, Emilio Bonivento, A. Bonacconsa, Graziadio Minello, Luigi Fagotto, Renato Ballarin, Romildo Bosco, Umberto Pontini, Andrea Morini, Giovanni Tonetti, Renzo Scotti, G. Pellicciolli, Napoleone Brait, Ermanno Gaddi, R. Buttarello, Franco Colletta, Teseo Norrito, Pina Corno, Ottavio Pastore, Egidio Zamuner, Giuseppe Gaddi, Mauro Scoccimarro, Concetto Marchesi, Bruno Pozzana, Vanni Bertanza, Luigi Vendrame, Luigi Porcari


text:
- A.S.D. EQUITAMENTE (Rovigo)
- Alessia Jumping Team Associazione Sportiva Dilettantistica (Occhiobello)
- Centro Equestre Cristina Associazione Sportiva Dilettantistica (Stienta)
- Centro Equitazione Il Bosco (Rovigo)
- Centro Ippico dei Ferri di Albarella Associazione sportiva dilettantistica (Rosolina)
- Centro Ippico Le Redini Associazione Sportiva Dilettantistica (Porto Viro)
- Circolo Ippico Fior di Loto Associazione Sportiva Dilettantistica (Trecenta)
- Circolo Ippico Scirocco (Adria)
- Club Ippico Dei Ferri Di Albarella Associazione Sportiva Dilettantistica (Rosolina)
- il diamante nero ASD (Adria)
- Marola Centro Dressage Dilettantistico (Castelnovo Bariano)
- ROYAL TEXAS RANCH (Guarda Veneta)


text:
Po
El Po (in antighità el jera cìamà Eridano) el xè un fiume de ła Eoropa Meridional, che drena ła Pianura Padana.
El xe el fiume pì longo de Itałia, queo cò la estension de basin pì granda e cò la portata pì granda de acoe ała foce.
Indice
Idrografia[canbia | canbia el còdexe]
El score par 652 chiłometri atraverso l'Itałia setentrionałe dal ponente verso al oriente.
La sò sorjente se trova a Pian deł Re, intel Monviso (nełe Alpi Cozie), e dopo ver fato tuta ła Pianura Padana el se buta intel Mar Adriatico, intel teritorio deła provincia de Rovigo.
Ała fine del só corso, el Po el fa un bel delta de 380 km², con centinaia de corsi d'acqua minori e 5 prinçipali (ciamè Po de Maestra, Po de ła Pila, Po de łe Tolle, Po de Gnocca e Po de Goro). In te un altro ramo secondario (el Po de Volano) se cata el porto de Ferara.
El bacin idrografego del Po el se destende sirca su 71 000 km².
El registra a ła foaxe na minima de 270 m³/s, na mexa (1 540 m³/s, e na masima de(13 000 m³/s).
Regime idrografego[canbia | canbia el còdexe]
Da ła parte a nord el xè impostà sułe Alpe, da staltra parte a sud, sul'Appenin Setentrionałe, de conseguensa el rejime del fiume el xè misto de tipo alpin (cò piene in primavéra e in ìstà e seche in inverno) e de tipo appeninico (cò piene in primavéra e in autuno e seche in istà). De serto tra i dò tipo de rejime prevałe queło apeninico parchè anca se i jasari alpini moła xò acoe in istà, xè proprio in stà stajon che se rejistra i minimi de portata (de sołito in agosto).
Afluenti[canbia | canbia el còdexe]
Tra i afluenti del Po catemo rispeto ała diresion de l'acqua:
- Varaita (da destra)
- Maira (da destra)
- Pellice (da sinistra)
- Dora Riparia (da sinistra)
- Stura di Lanzo
- Orco
- Dora Baltea
- Sesia
- Tanaro (da destra)
- Scrivia (da destra)
- Agogna (da sinistra)
- Ticino (da sinistra)
- Lambro (da sinistra)
- Trebbia (da destra)
- Adda (da sinistra)
- Nure (da destra)
- Arda (da destra)
- Taro (da destra)
- Parma (da destra)
- Enza (da destra)
- Oglio (da sinistra)
- Mincio (da sinistra)
- Secchia (da destra)
- Panaro (da destra)
Istoria[canbia | canbia el còdexe]
In tel Medioevo el ramo prinçipale del delta el xera costituìo dal'atuale Po (morto) de Primaro, che pasa a sud de łe Vałi de Comàchio e che, dała metà del XVIII secolo, el xe deventà ła parte finale del fiume Reno (che na olta el xera anca lu afluente del Po) e nel quale el Reno stesso el xe stà fato pasar dopo de ła creasion del Cao Benedettino.
Inportansa[canbia | canbia el còdexe]
Torno al bacin del Po vive sirca 16 miłioni de aneme che łe xè concentrà par pì de on terzo intel'industria e inteła produsion agricoła nasionałe, coxì come pì deła metà del patrimonio zootenico.
Tuto questo rende el Po e el só bacino na xona nevralgica par l'intiera economia italiana e una de łe xone, in Europa, con ła màsima conçentrasion de popołasion, d'industria e de comercio.
El delta del Po el xe stà dichiarà patrimonio del'umanità dal'UNESCO.
Çità prinçipałi traversè dal Po[canbia | canbia el còdexe]
Cartografia[canbia | canbia el còdexe]
Ła prima mapa del Po ła xe stà volùa da Napoleone. I cartografi francesi i gà quindi disegnà, dal 1811 al 1814, 38 tavołe de 600x866 mm, in scala 1:15 000, fate a china e colorè ad acquareło.
El trato disegnà el 'ndava dal'Adriatico fin a Ficarolo (tra Rovigo e Ferara).
L'opera cartografica ła xe stà quindi continuà con l'instaurasion del Regno Lombardo-Veneto da parte dei Austriaci, che i gà disegnà el trato da Ficarolo fin ała confluensa del Ticino (1815).
Altre dó carte de 47 tavołe (530x889 mm) łe xe stà fate in tel 1821, e łe xe stà aggiornè tenpo dopo, una da Elia Lombardini (1853) e l'altra da Francesco Brioschi (1872).
Solo co l'Unità d'Italia se gavarà finalmente un'opera cartografica piessè conpleta del fiume, quando Francesco Brioschi (1887) el farà na nova mappa a stanpa da Moncalieri fin al delta. Sta mapa la xe in na tavoła unica (730x9000 mm) in scala 1:50 000, e ła xe doparà 'ncora deso par i agiornamenti e ła rapresentasion del fiume.
Autorità[canbia | canbia el còdexe]
El fiume el xe soto l'autorità de un magistrato speciale dito Magistrato de łe Aque.
Cołegamenti forèsti[canbia | canbia el còdexe]
- Foto del Po
- Autorità de bacino del fiume Po
- (IT)Agensia Interegionałe par el fiume Po (AIPO): organismo diretto dałe Regioni Piemonte, Lombardia, Veneto e Emilia-Romagna per xestìr e tegner d'ocio tuto quel che concerne ła vita del Po.
Itałia · Vèneto · Emiłia-Romagna · Provincia de Rovigo · Provincia de Ferara
Comuni: Bagnoło de Po · Bergantin · Canaro · Castelmassa · Castelnovo Bariano · Calto · Cenesełi · Ficarolo · Fiesso Umbertian · Gaiba · Giaciano · Melara · Ociobeło · Sałara · Stienta · Tresenta
Arian int'el Połexine · Corboła · Crespin · Papoze · Viłanova Marchesana
Fiumi: Po · Tàrtaro


text:
Canarégio
Canarégio el xé un un sestièr de Venesia. El 12 de disembre 2007, el sestièr el gavéva 13.169 abitanti.
Geografia[canbia | canbia el còdexe]
El sestièr de Canarégio el xé el secóndo sestièr de ła sità per estension, daspò Casteło, ma queło abità da più xénte. Canarégio infati el xé squaxi conpletamente tuta ła parte de ła sità sóra del Canal Grando, 'ndando da ła stasion de Santa Lucia (nùmeri bassi), a nord del sestièr de Santa Cróxe al qual el xé cołigà col Ponte dei Scalzi e el Ponte de ła Costitusion, fin a Casteło, col qual el confina a est e a sud squaxi per intèro, col'escluxion de ła parochia de San Cansian chel confina col Canpo San Bórtoło, 'ntel sestièr de San Marco.
Ła via de aqua prinsipal el xé el Canal de Canarégio, chel cołiga el Canal Grando con ła łaguna. El xé el soło canal drénto al séntro stòrego, a parte el Canal Grande, chel xé traversà dai vaporeti.
El Canal de Canarégio el xé traversà da dó pónti:
- El Ponte de łe Gułie ciamà cùsi per łe quatro gułie catae sui quatro cantoni;
- El Ponte dei Tre Archi (xà Ponte de Sant'Agiopo), el soło ponte a tre arcade che ghe xé ancuo a Venesia.
Storia[canbia | canbia el còdexe]
Se pénsa chel nome el salti fóra dai grandi canèi chei ghe gera có che ła xona no ła gera ancora abitada. Sta ipòtexi ła xé stostegnua anca da un documento del 1410 chel dixe:«Cannaregio impercioché era chanedo et paludo con chanelle».
N'altra ipòtexi, manco da créder, ła dixe che l'orìxene ła xé Canal Regio, riferìo al canal de Canarégio. Per vèro sta qua ła xé na svariada che ła se cata in qualche mapa austrìaca. Anca ła pronunsa co ła e streta ła xé na prova che sta téxi no ła xé bona.
Na tersa ipòtexi el cołiga Canarégio al łatin canaliculus (canal pìcoło)[1], chel pol revardar un ramo del Marzenego chel sfoxa 'nte ła łaguna e chel mandava corénte d'aqua dolsa che 'nte łe ore de basa marea łe pasava adónca fin drénto al canal de Canarégio. Sta ipòtexi ła saria suportada da qualche testimoniansa che ła vien fóra dal XI sècoło che ła ciama el łógo Canaleclo o Canareclo.
Durante el XIX sècoło in sto sestièr qua i ga fato, soto dominasion asbùrgica, el primo cołigamento terestre infrà Venesia e ła teraferma, con ła costrusion de ła stasione de Santa Lucia come pónto de rivo del pónte feroviario intrà Mestre e Venesia. De conseguénsa a sta roba, 'ntel 1858 el xé stà fato el terso pónte sul Canal Grando, el Ponte dei Scalzi, propio tacà a ła stasion.
Canarégio el xé sénpre stà considera un sestier roso e popołar. Łe xone che łe xé revoltàe verso ła łaguna (Bagia del Re, Chiovere, San Girolamo) fin ai anni setanta łe se pensava che fuse piene de xénte condanà per terorismo. Na serie de intervénti de riquałificasion, asieme al'edificasion de nóvi edifisi rexidensiałi su pasade àree industriałe sbandonae, i ga perméso che ła xona deso ła sia perfetamente bona per vìverghe.
Monumenti e céxe[canbia | canbia el còdexe]
Propio in sto sestièr qua se cata el Gheto de Venesia, indove se pol rivar co un sotopòrtego catà ai pie del Ponte de łe Gułie e sul qual se pol ancuo véder i pòłexi in fero de łe porte che 'ntei ténpi antighi i serava el Gheto 'nte ła note.
L'alteria prinsipal del'intrego sestièr el xé el grando percorso stradal chel porta da ła stasion de Santa Lucia a Rialto. Sta caminada qua de, a ocio, 25 minuti ła scoménsa ai pie del Ponte dei Scalzi (lai Canal Grande) e de ła céxa de Santa Maria dei Scalzi e ła finise 'ntel Canpo dei Santi Apòstołi.
Ła tradision ła ciama sta caminada co più nomi: ła denominasion più famóxa ła xé quea de Strada Nova, ma ła xé conosua anca col nome de via Vittorio Emanuele II, o coi nomi de ogni tóco che ło conpone.
Al'estremo nord de Canarégio e de Venesia, infrà el Gheto, ła Céxa de Sant'Alvise e ła céxa de ła Madona de l'Orto se cata lónghe fondaménte riche di łocałi xoveniłi.
Daspò łe céxe xà dite, davèro bełe e inportante ła xé anca ła céxa de Santa Maria dei Miràcołi, catada al'estremo sud del sestièr e primo exénpio de cèxa rinasimental a Venesia, ła Céxa dei Santi Apòstołi e ła céxa dei Gesuiti (Santa Maria Asunta).
Note[canbia | canbia el còdexe]
- ↑ G. B. Pellegrini: Toponomastica italiana - Hoepli, Milano 1990. ISBN 88-203-1835-0.


text:
Dakar
Dakar ła xe ła cavedal de el Senegal.
Etimołogia[canbia | canbia el còdexe]
El nome de la sità el vien da i albari de tamarindo, ciamadi dakar en wolof.
Giografia[canbia | canbia el còdexe]
Ła se cata su ła costa de l’Osèano Atlàntego, inte'l sud de ła penixoła de el Capo Verde.
Abitanti[canbia | canbia el còdexe]
Ła sità ła ga 1 200 000 abitanti, ma l’area metropolitana ła riva a do milioni e mezo. In fronte a ła cità ghe l’ixola de Goré, famoxa par esar stà on porto de la trata de i s·ciavi e ancò sede de la mostra de i prexepi de Nadal.
Cultura[canbia | canbia el còdexe]
Dakar ła xe na cavedal de ła cultura africana e franco-africana.
Storia[canbia | canbia el còdexe]
Dakar la xera on vilagio de pescadori co i francexi i xe rivai en tel 1857 e gha costruio na stasion de la ferovia che colegava la costa co San Louis, la prima cavedal de la colonia, al nord so le rive de el fiume Senegal. Dakar la gha ciapà el posto de cavedal en tel 1902.
Etnie[canbia | canbia el còdexe]
La sità la xe abitada da tute le etnie che se cata en Senegal, e da na grosa comunità de foresti, eoropei e africani. La zente la parla francexe, wolof, e na miriade de altre lengoe.
Al tempo de la trata de i s-ciavi, ghera de le piste che le rivava fin a Dakar. I sciavi i vegne portati su l’ixola de Goré e da li imbarcai par le Meriche. La famoxa Porta de i Sciavi – o porta del non ritorno - de l’ixola no la xe mai stada el posto da doe partia i sciavi.